Banjir kilat di Johor Bahru terburuk dalam tempoh 10 tahun, kata penduduk

Hujan lebat berterusan yang menyebabkan banjir kilat melanda beberapa kawasan di bandar raya ini tengah hari tadi, disifatkan sebagai antara yang terburuk pernah berlaku dalam tempoh 10 tahun.
Rakaman video oleh orang awam yang dikongsikan di Facebook turut memaparkan beberapa jalan utama dinaiki air antaranya Jalan Ayer Molek, Jalan Wong Ah Fook, Jalan Tun Abdul Razak, Jalan Kolam Air dan Jalan Yahya Awal.
Malah kawasan letak kenderaan di bandar raya ini turut digenangi air banjir antaranya di Hospital Sultanah Aminah (HSA), parkir awam di Jalan Ayer Molek dan Kampung Baru Mohd Amin.
Tinjauan Bernama bagaimanapun mendapati air surut sepenuhnya pada kira-kira pukul 2.30 petang tadi dan rata-rata pemilik bertindak memeriksa keadaan kerosakan pada kereta mereka dan ada dalam kalangan mereka yang terpaksa menggunakan khidmat tunda kenderaan.
Pekerja swasta Aliyas Said, 46, yang meletakkan keretanya di kawasan parkir awam di Jalan Ayer Molek berkata banjir kilat kali ini adalah paling teruk dalam tempoh 10 tahun, kerana air naik sehingga ke paras bonet kereta.
“Kejadian (banjir kilat) berlaku tengah hari tadi, masa itu hujan turun lebat sangat dan tengok kereta pun sudah tenggelam.
“Paras air melepasi tayar (sehingga kereta dimasuki air), saya kerja di bangunan berdekatan. Jadi, tunggu hujan reda sedikit dan panggil kawan-kawan untuk tolak kereta,” katanya.
Bagi S Durghs, 28, pula, beliau terkejut apabila mengetahui keretanya yang diletakkan di kawasan parkir awam itu dinaiki air, turut terkesan.
“Sejak pagi saya sudah letakkan kereta di sini, (ketika kejadian) saya berada di luar dan dapat mesej tempat parkir banjir hingga paras pinggang, ini kali pertama kereta kena air banjir...sebelum ini ada hujan tapi tidak teruk macam ini,” katanya pekerja swasta itu.
Sementara itu, Nour Hashidah Fahruddin, 37, yang pertama kali mengalami kereta dimasuki air mengharapkan agar pihak berwajib dapat mengatasi masalah banjir kilat di bandar raya itu.
“Sebenarnya, sudah banyak kali air naik di kawasan ini, tapi kali ini air naik mendadak. Sebelum ini, air naik ke paras tayar dan tidak masuk dalam kereta, (tetapi) kali ini masuk...sudah 10 tahun saya bekerja di kawasan ini dan ini kali pertama air masuk dalam kereta,” kata pekerja swasta itu.
Hujan lebat selama dua jam sejak 12.30 tengah hari tadi, menyebabkan beberapa jalan utama di bandar raya ini dinaiki air dan lebih 500 kenderaan turut terjejas.


AS gantung bantuan AS$700 juta kepada Sudan selepas kudeta tentera

Amerika Syarikat (AS) pada Isnin menggantung bantuan ekonomi berjumlah US$700 juta kepada Sudan selepas pasukan tentera negara itu menahan pemimpin dan pegawai awam, lapor Xinhua.“AS mengecam tindakan semalaman yang dlakukan pasukan tentera Sudan,” kata jurucakap Jabatan Negara Ned Price semasa taklimat media.“Penangkapan pegawai kerajaan awam dan pemimpin politik lain, termasuk Perdana Menteri (Abdalla) Hamdok, menjejaskan proses peralihan negara itu kepada pemerintahan awam yang demokratik.”“Berdasarkan perkembangan ini, AS menghentikan bantuan AS$700 juta daripada peruntukan bantuan kecemasan untuk dana sokongan ekonomi untuk Sudan,” tambahnya.Price menggesa tentera supaya segera membebaskan semua pegawai yang ditahan, memulihkan sepenuhnya kerajaan peralihan yang diketuai orang awam dan mengelakkan kekerasan terhadap penunjuk perasaan.Terdahulu pada Isnin, Pengerusi Majlis Berdaulat Sudan Abdel Fattah Al-Burhan mengisytiharkan darurat di seluruh Sudan, dan membubarkan majlis berdaulat peralihan dan kerajaan.Keputusan itu dibuat beberapa jam selepas Perdana Menteri Sudan Abdalla Hamdok, anggota komponen awam Majlis Berdaulat Peralihan dan beberapa menteri ditangkap oleh pasukan tentera gabungan.


Shafee sembunyi ‘identiti’ wang RM9.5 juta diterima dari Najib, kata saksi

Mahkamah Tinggi diberitahu bahawa peguam Muhammad Shafee Abdullah cuba menyembunyikan “identiti” wang berjumlah RM9.5 juta yang diterima daripada Najib Razak sebagai pinjaman, sedangkan wang tersebut adalah bayaran khidmat guaman kepada Umno dan Barisan Nasional (BN).Pegawai penyiasat Suruhanjaya Pencegahan Rasuah Malaysia (SPRM) Mohamad Farid Jabar, 37, berkata berdasarkan kepada dua rakaman percakapan yang diambil oleh SPRM pada 2017 dan 2018, Shafee menyatakan bahawa wang RM9.5 juta itu adalah bayaran khidmat guaman, namun dalam satu rekod percakapan dan kenyataan media, peguam itu memberitahu wang tersebut adalah pinjaman.“Pada awalnya, Shafee dirakam percakapan (dua rakaman pada 2017 dan 2018) sebagai saksi berkaitan penerimaan wang RM9.5 juta daripada Najib yang mana Shafee adalah salah seorang yang menerima wang daripada Najib yang ketika itu disiasat oleh SPRM.“Penjelasan Shafee menerusi dua rekod percakapan yang saya peroleh, jelas membuktikan bahawa penerimaan RM9.5 juta itu merupakan bayaran yuran guaman bagi kes-kes petisyen pilihan raya tahun 2004 dan 2006 yang telah selesai,” katanya dan menambah dua rekod percakapan itu diambil oleh dua pegawai SPRM.Saksi pendakwaan kelapan itu berkata demikian semasa pemeriksaan semula oleh timbalan pendakwa raya Afzainizam Abdul Aziz pada perbicaraan kes peguam itu yang didakwa menerima wang hasil kegiatan haram berjumlah RM9.5 juta daripada Najib dan dua pertuduhan membuat penyataan palsu kepada Lembaga Hasil Dalam Negeri (LHDN). Farid berkata beliau telah mengemukakan aduan pada 4 September 2018, yang menjurus kepada kesalahan penerimaan wang RM9.5 juta oleh Shafee yang peguam kanan itu merupakan suspek dalam kertas siasatannya.“Siasatan yang dibuat oleh saya adalah menjurus kepada sama ada penerimaan dua cek berjumlah RM9.5 juta telah diisytiharkan di dalam Borang B Tahun Taksiran (LHDN) 2013 dan 2014, daripada situ siasatan saya mendapati bahawa tiada laporan yang dibuat.“Siasatan saya juga mendapati, berdasarkan rakaman percakapan dan kenyataan media, beliau (Shafee) cuba menyembunyikan identiti sebenar penerimaan RM9.5 juta yang diterima olehnya sebagai pinjaman, sedangkan duit RM9.5 juta itu merupakan bayaran bagi khidmat guaman yang telah diberikan oleh Shafee kepada Umno dan BN,” katanya.Kepada soalan Afzainizam mengapa saksi terakhir itu tidak mengeluarkan notis kepada Shafee dan firma Shafee & Co, supaya mengemukakan invois berhubung bayaran khidmat guaman kepada Umno dan BN, Farid berkata Shafee sendiri mengesahkan bahawa beliau tidak meminta sebarang invois daripada Najib kerana “segan”.“Selain itu, cek (RM9.5 juta) itu dibuat sendiri oleh Najib kepada Shafee kerana kes-kes petisten pilihan raya 2004 dan 2006 telah selesai dilaksanakan,” jelasnya.Selepas saksi pendakwaan terakhir itu selesai memberi keterangan, Afzainizam kemudian memaklumkan kepada Hakim Datuk Muhammad Jamil Hussin bahawa pihak pendakwaan telah menutup kes.“Pihak pendakwaan menutup kes pada hari ini setelah memanggil lapan saksi. Pendakwaan tidak menawarkan saksi kepada pihak pembelaan,” katanya.Peguam Harvinderjit Singh yang mewakili Shafee mengucapkan terima kasih kepada pihak pendakwaan dan hakim Muhammad Jamil kerana mendengar kes itu.Jamil kemudian memerintahkan kedua-dua pihak menyerahkan nota prosiding pada 12 Jun ini untuk mahkamah meneliti nota tersebut dan dibandingkan dengan transkrip rakaman mahkamah (CRT) bagi menentukan ketepatannya.“Kedua-dua pihak juga perlu memfailkan hujahan bertulis pada atau sebelum 26 Julai dan hujahan lisan ditetapkan pada 15 September,” katanya.Antara saksi pendakwaan yang dipanggil untuk memberi keterangan pada perbicaraan kes yang bermula 21 Mei 2021 ialah Pengurus Cawangan Ambank Jalan Raja Chulan R.Uma Devi, Pengurus Cawangan CIMB Bank Bukit Tunku Rosnita Ahmad dan bekas pegawai LHDN Syed Nasrul Fahmi Syed Mohamad.Pada 13 September 2018, Shafee mengaku tidak bersalah atas dua pertuduhan menerima wang hasil kegiatan haram berjumlah RM9.5 juta melalui dua cek dikeluarkan oleh Najib yang dimasukkan ke dalam akaun CIMB Bank Berhad miliknya, iaitu cek RM4.3 juta diterima pada 13 September 2013 manakala RM5.2 juta pada 17 Februari 2014.Shafee dituduh melakukan kedua-dua kesalahan itu di CIMB Bank Bhd, Taman Tunku, Bukit Tunku mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 yang membawa hukuman maksimum penjara lima tahun dan denda RM5 juta atau kedua-duanya, jika sabit kesalahan.Peguam itu juga berdepan dua pertuduhan terlibat dalam transaksi hasil daripada aktiviti haram iaitu mengemukakan penyata tidak betul dan bertentangan dengan perenggan 113(1)(a) Akta Cukai Pendapatan 1967 bagi tahun kewangan berakhir pada 31 Disember 2013 dan 31 Disember 2014.Beliau didakwa melakukan kesalahan itu di LHDN cawangan Jalan Duta, Kompleks Pejabat Kerajaan, Jalan Tuanku Abdul Halim pada 3 Mac 2015 dan 29 Jun 2015 dan berdepan hukuman maksimum penjara 15 tahun dan denda lima kali ganda jumlah hasil aktiviti haram.


Siasatan berhubung kartel ayam di peringkat akhir, kata KPDNHEP

Suruhanjaya Persaingan Malaysia (MyCC) kini di peringkat akhir melengkapkan siasatan berhubung dakwaan kewujudan kartel yang bertindak mengawal harga dan pengeluaran bekalan ayam di dalam negara. Timbalan Menteri Perdagangan Dalam Negeri dan Hal Ehwal Pengguna Rosol Wahid berkata beberapa saksi dalam kalangan penternak dan “integrator” turut dipanggil untuk membantu siasatan. “Setakat ini MyCC sedang menyiasat keterlibatan kartel dalam (mengawal) harga ayam ini dan laporan lengkap dijangka dibentangkan dalam bulan Jun ini, sama ada betul atau tidak kita lihat berdasarkan hasil itu,” katanya.Beliau berkata demikian ketika ditemui selepas menghadiri program Jendela Fikir bertajuk “Larangan Eksport Tepung Gandum India Jejas Bekalan Tempatan?”, terbitan Bernama Radio hari ini. MyCC telah menubuhkan pasukan khas pada awal Februari lepas untuk menyiasat dakwaan terdapatnya pelakuan antipersaingan merangkumi perjanjian antipersaingan atau dan penyalahgunaan kedudukan dominan dalam pasaran yang boleh meningkatkan harga-harga barangan dalam pasaran industri ayam.Sementara itu, Rosol berkata keputusan mengenai pelanjutan subsidi RM1.40 bagi sekilogram ayam yang dijadual tamat pada Ahad ini (5 Jun) akan dimuktamadkan oleh Kabinet hari ini.“Kita ada beberapa cadangan berkaitan dengan hal tersebut dan hari ini mesyuarat akan tentukan sama ada nak teruskan, nak hentikan atau yang ketiga terus tapi dengan sedikit peningkatan. Mungkin Kabinet ada cadangan lain jadi keputusan bergantung kepada Kabinet,” katanya.


PBAKL harus pamer imej dinamik rakyat Malaysia

Dalam artikel laporan MalaysiaNow bertajuk “PBAKL: Pesta buku antarabangsa atau Melayu-Islam?” yang diterbitkan pada 14 Jun 2022 lalu, beberapa isu diketengahkan antaranya kurang variasi bahasa bagi jenis buku dan kelemahan pihak pengurusan dalam memastikan pesta meriah seiring nama antarabangsa bagi melambangkan kepelbagaian imej rakyat.Banyak faktor boleh menyumbang kepada situasi kurangnya penglibatan penerbitan selain dalam bahasa Melayu yang perlu diambil kira.Reruai yang menjual buku dalam bahasa Melayu bukanlah bermakna untuk menyasarkan Melayu-Islam semata-mata.Tidak juga seharusnya kita melulu dalam mempersoalkan kurangnya sambutan dari sesetengah pihak.Namun, menyuarakan isu sedemikian dapat menunjukkan satu sisi pesta buku yang mungkin ramai terlepas pandang.Majoriti penjualan buku dalam bahasa Melayu pula tidak sepatutnya menjadi punca tiada sambutan dari kaum lain.Sebagai rakyat, menunjukkan sokongan amat penting agar dapat menaikkan bahasa ibunda serta nama negara pada perspektif sosial yang cemerlang.Kepelbagaian jenis bahasa buku sewaktu pameran berlangsung adalah amat digalakkan agar pembaca buku yang terdiri dari kanak-kanak sehingga dewasa didedahkan dengan banyak pengetahuan baru.Pada PBAKL akan datang, semoga lebih banyak pihak penerbitan buku bahasa Mandarin, Tamil serta terjemahan kepada bahasa lain dapat menyertainya bagi menaikkan imej dinamik rakyat Malaysia.Kedua-dua pihak penerbitan dan penganjur perlulah bekerjasama dan menjayakan PBAKL seterusnya, sejurus menarik lebih ramai pengunjung berbilang kaum dan bangsa untuk turut sama memeriahkan pesta buku antaranbangsa ini.Siti Nursyafiqah Mohamad Fauzi adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Sidang kemuncak ulama syor kaji fatwa larangan lawat Masjid Al-Aqsa

Sidang Kemuncak Ulama Islam 2022 mengesyorkan agar kajian dibuat terhadap fatwa yang melarang umat Islam melawat Masjid Al-Aqsa kerana kawasan itu termasuk dalam jajahan Israel, kata Pengerusi Jawatankuasa Program Mohd Khairuddin Aman Razali.Beliau berkata cadangan itu merupakan antara 24 resolusi yang dicapai menerusi persidangan tiga hari bermula Jumaat lepas, dihadiri lebih 150 ulama Islam dari lebih 50 negara antaranya Indonesia dan Algeria.“Orang Islam Al-Aqsa sangat memerlukan sokongan moral daripada orang Islam sedunia. Kita mengajak untuk menyemak kembali fatwa yang tidak menggalakkan umat Islam datang ke bumi Al-Aqsa atas alasan ia satu pengiktirafan diplomatik terhadap penjajahan Zionis.”Dengan perkembangan semasa ketika umat Islam di Al-Aqsa memerlukan sokongan dunia, kita mengajak untuk dikaji semula fatwa itu berdasarkan kepada perubahan dan keadaan semasa,” katanya kepada pemberita pada majlis makan malam sempena sidang kemuncak itu semalam.Khairuddin berkata sidang kemuncak itu turut bersetuju menerbitkan sebuah ensiklopedia khas berkaitan Palestin yang antara lain berfungsi memaparkan maklumat ilmiah berkaitan sejarah dan perjuangan Palestin.Beliau berkata penerbitan ensiklopedia oleh para ulama juga amat perlu berikutan terdapat usaha untuk menyalurkan maklumat salah mengenai Palestin di peringkat dunia.Resolusi lain termasuk menggalakkan penggunaan media sosial oleh masyarakat seluruh dunia untuk mendedahkan kezaliman Zionis Yahudi di bumi Palestin.“Kita ajak rakyat guna media sosial semaksimum yang boleh untuk kita dedah kepincangan yang berlaku di Palestin atas dasar kemanusiaan,” katanya.Khairuddin juga berkata satu jawatankuasa yang dinaungi Kesatuan Ulama Islam Sedunia akan ditubuhkan dalam masa terdekat bagi membincangkan isu Palestin.Beliau berkata jawatankuasa itu, yang berpangkalan di Kuala Lumpur, antara lain berfungsi secara khusus mengumpulkan semua kesatuan umat Islam sedunia di bawah satu bumbung dan pada masa sama, memastikan 24 resolusi yang diputuskan dalam persidangan tersebut dapat dicapai.Persidangan itu dianjurkan oleh Yayasan MyAQSA dan Yayasan Dakwah Islamiah Malaysia.


8.8 juta dos vaksin Covid-19 diberikan setakat semalam

Sebanyak 8,800,700 dos vaksin diberikan kepada penduduk negara ini setakat semalam menerusi Program Imunisasi Covid-19 Kebangsaan, kata Menteri Kesihatan Dr Adham Baba.Menerusi perkongsian di Twitter, beliau berkata sebanyak 2,539,686 individu menerima dos kedua, sekali gus melengkapkan vaksinasi mereka.“Sebanyak 217,807 dos vaksin Covid-19 diberikan semalam melibatkan 141,140 dos pertama dan 76,667 dos kedua,” katanya.Lima negeri yang mencatatkan penerimaan kedua-dua dos tertinggi ialah Selangor dengan 342,677 orang diikuti Sarawak (278,528); Johor (266,779); Kuala Lumpur (232,170) dan Sabah (225,690).


SPRM pandang serius dakwaan pegawai bertindak kasar

Suruhanjaya Pencegahan Rasuah Malaysia (SPRM) memandang serius dakwaan kononnya seorang pegawainya bertindak kasar dan menghalau ahli sebuah parti politik daripada membuat laporan di ibu pejabat SPRM semalam.SPRM dalam sebuah kenyataan memaklumkan, siasatan lanjut berhubung dakwaan itu sedang dijalankan dan jika terdapat salah laku, tindakan sewajarnya akan diambil.Sejak semalam, tular video berdurasi 22 saat yang mendakwa seorang pegawai SPRM bertindak kasar dan menghalau ahli sebuah parti politik daripada membuat aduan, selain hanya dua individu dibenarkan masuk ke ibu pejabat suruhanjaya itu.Menurut kenyataan itu berdasarkan peraturan Kawasan Larangan Tempat Larangan (KLTL) diwarta, bahagian keselamatan SPRM hanya membenarkan tiga orang wakil pihak luar untuk masuk ke pekarangan dan dalam bangunan suruhanjaya itu, bagi bertemu pegawai bertugas untuk membuat aduan.Rakaman video dan kamera juga tidak dibolehkan dalam KLTL tersebut, tanpa kebenaran pihak pengurusan tertinggi SPRM, menurut suruhanjaya itu.“Bagaimanapun, dalam kejadian pada pukul 11 pagi tadi kira-kira tujuh daripada 25 individu dalam kumpulan tersebut, telah masuk secara berdua-dua ke pekarangan SPRM sehingga ke pintu utama bangunan. “Individu tersebut juga tidak mematuhi peraturan KLTL kerana merekod video ketika berada di pekarangan dan dalam bangunan SPRM,” menurut kenyataan itu.Sementara itu, SPRM mengesahkan telah menerima maklumat daripada ahli Parti Sosialis Malaysia Dr Jeyakumar Devaraj, membabitkan dakwaan isu penyelewengan dalam urusan tanah kerajaan di Perak. “SPRM akan mengkaji dan meneliti terlebih dahulu maklumat tersebut, sebelum sebarang tindakan lanjut dijalankan,” menurut SPRM yang mengalu-alukan kerjasama orang ramai untuk tampil di mana-mana pejabat SPRM bagi membuat aduan berkaitan rasuah.


Kesatuan Eropah siap sedia kemungkinan Rusia henti bekalan gas

Negara-negara Kesatuan Eropah (EU) sedang bersiap sedia menghadapi kemungkinan Rusia menghentikan bekalan gas dan Suruhanjaya Eropah dijangka membentangkan pelan kecemasan pada Rabu.
Menurut Suruhanjaya Eropah, kira-kira 11 bilion meter padu gas dapat dijimatkan menerusi dasar penjimatan tenaga untuk pemanasan dan penyejukan dalam bangunan, sekitar empat dan 40 bilion dengan mengurangkan penghasilan tenaga elektrik, dan kira-kira sepuluh bilion dengan menghadkan permintaan industri.
Cadangan Suruhanjaya itu akan dibahaskan ketika sesi mesyuarat menteri-menteri tenaga pada 26 Julai, lapor Agensi Berita Croatia (Hina).
Menurut peraturan EU, kemudahan penyimpanan gas perlu mencapai sekurang-kurangnya 80% menjelang 1 November.
Croatia mengumumkan akan meningkatkan kapasiti terminal gas asli cecair (LNG) daripada 2.9 bilion kepada 6.1 bilion meter padu.
Kerajaan mahu menjadikan Croatia sebagai hab tenaga Eropah Tengah bagi memenuhi keperluan Slovenia, Bosnia dan Herzegovina, dan Hungary.
Croatia juga merancang untuk menggandakan kapasiti saluran paip minyak Janaf yang kini mampu memenuhi permintaan Hungary.
Sementara itu, kemudahan penyimpanan gas asli Okoli kini sekitar 38% dan dijangka mencecah 90% menjelang 1 November.
Agensi tenaga Slovenia telah melancarkan pelan kecemasan bekalan gas fasa pertama untuk memantau bekalan gas di laluan yang menjejaskan Slovenia, termasuk saluran paip Nord Stream 1.
Agensi itu turut menyeru rakyat untuk menggunakan gas asli secara berhemah, meskipun bekalan tidak terganggu pada ketika ini tetapi terdapat kemungkinan gangguan sekiranya Rusia bertindak mengurangkan bekalan.


86.6% remaja, 97.1% dewasa lengkap divaksinasi

Seramai 2,724,238 individu atau 86.6% populasi remaja berusia 12 hingga 17 tahun di negara ini lengkap menerima suntikan vaksin Covid-19, setakat 11.59 malam tadi.Berdasarkan data kementerian kesihatan menerusi laman CovidNow, seramai 2,832,379 individu atau 90% golongan itu menerima sekurang-kurangnya satu dos vaksin.Bagi populasi dewasa pula, sebanyak 22,729,076 individu atau 97.1% telah melengkapkan vaksinasi manakala 23,054,211 atau 98.5% menerima sekurang-kurangnya satu dos vaksin Covid-19.Sementara itu, bagi vaksinasi harian sebanyak 93,743 dos vaksin diberikan semalam melibatkan 4,722 dos pertama, 5,929 dos lengkap serta 87,074 dos penggalak.Perkembangan itu menjadikan jumlah kumulatif pemberian vaksin bagi Program Imunisasi Covid-19 Kebangsaan kini meningkat kepada 54,197,452 dos.


Seniman gesa kerajaan percepat SOP industri kreatif

Persatuan Seniman Malaysia (Seniman) mengesa supaya kerajaan menyegerakan penyediaan prosedur operasi standard (SOP) bagi industri kreatif sepanjang Perintah Kawalan Pergerakan 2.0 dikuatkuasakan.Seniman berkata walaupun akur dan patuh dengan arahan kerajaan, ramai warga kerja industri kreatif kini terkesan selepas pelaksanaan PKP 2.0 dilaksanakan sehingga mereka hilang punca pendapatan.Setiausaha Agung Seniman Mohd Hafiz Mohd Nafiah berkata sejak PKP dikuatkuasakan industri kreatif negara tidak dibenarkan menjalankan sebarang penggambaran.“Bila tiada penggambaran, maka tiada pendapatan untuk meneruskan kelangsungan hidup, dan kami juga mempunyai tanggungjawab terhadap keluarga dan anak-anak serta hutang yang perlu dijelaskan,” katanya dalam satu kenyataan hari ini.Tambahnya, SOP itu juga penting kerana pihak penerbit juga terikat dengan kontrak bersama dengan stesen televisyen yang mempunyai tarikh akhir untuk menyiapkan sesebuah karya.“Seniman sangat bimbang dan risau dengan ahli-ahli kami yang semakin terhimpit akibat pandemik Covid-19 disebabkan tiada tawaran kerja yang menyebabkan keadaan kehidupan mereka semakin tertekan,” katanya.Hafiz menegaskan industri kreatif negara juga merupakan sektor penting sama seperti pengilangan dan pembinaan.“Jika mereka dibenarkan untuk terus beroperasi, mengapa industri kreatif tidak boleh,” soalnya dan mengatakan pihaknya bersedia mematuhi segala garis panduan dan SOP yang ditetapkan oleh pihak kerajaan.Selasa lalu, Pengerusi Perbadanan Kemajuan Filem Nasional Malaysia (Finas), Zakaria Abdul Hamid menghantar kertas cadangan SOP penggambaran dalam studio kepada Majlis Keselamatan Negara (MKN) menerusi Bahagian Pembangunan Kandungan Kementerian Komunikasi dan Multimedia Malaysia (KKMM).Difahamkan MKN sehingga kini masih belum memberi sebarang maklum balas mengenai kertas cadangan itu.Sehubungan itu Seniman mendesak kerajaan mengeluarkan garis panduan dan SOP kepada warga industri kreatif secepat mungkin untuk bagi meneruskan penggambaran demi kelangsungan hidup ahli-ahlinya.


Pengundi Putrajaya bimbang kerajaan ‘kluster mahkamah’ ditubuhkan selepas PRU15

Kurang seminggu tempoh kempen bagi calon-calon Pilihan Raya Umum ke-15 (PRU15), segelintir pengundi di Putrajaya berasa bimbang sekiranya kerajaan yang dibentuk selepas 19 November bakal diketuai oleh gabungan yang terdiri daripada pemimpin "kluster mahkamah."
Ini kerana, pengundi di bandar penjawat awam itu tidak lagi mahu menjadi mangsa akibat kerakusan pemimpin yang menyalahgunakan dana wang rakyat seperti yang berlaku dalam kes 1MDB melibatkan bekas perdana menteri Najib Razak yang kini menjalani hukuman 12 tahun penjara.
Seorang kakitangan kerajaan yang ditemui di perkarangan luar sebuah bangunan kementerian menahan sebak menceritakan kisahnya dipanggil untuk memberikan keterangan ringkas kepada pihak berkuasa berhubung salah guna kuasa pemimpin atasan.
Lebih menyedihkan, apabila dia menjadi tempat luahan perasaan pegawai atasan yang perlu ulang alik ke mahkamah menjadi salah seorang saksi bagi perbicaraan kes-kes pemimpin “kluster mahkamah”.
"Saya hanya dipanggil soal siasat di Suruhanjaya Pencegahan Rasuah Malaysia (SPRM) hanya sekali dan selesai kemukakan dokumen diperlukan.
"Tetapi pegawai atasan saya ada yang turun naik mahkamah, gambarnya diletakkan dalam surat khabar dalam media di internet.
"Seolah-olah kami ini yang salah sedangkan kami penjawat awam yang bekerja untuk jaga negara.
"Saya merayu kepada pengundi Putrajaya, janganlah ulang lagi peristiwa lalu. Kita tak boleh jadi mangsa sekali lagi," katanya kepada MalaysiaNow dengan syarat tidak dinamakan.
Sebelum ini, beberapa pegawai tinggi dan kakitangan kerajaan terutamanya dari Kementerian Kewangan dipanggil ke Mahkamah Tinggi Kuala Lumpur dalam perbicaraan membabitkan Najib yang dituduh melakukan kesalahan terhadap RM2.28 bilion dana milik syarikat pelaburan 1MDB.
Kira-kira lebih 40 saksi dipanggil bagi memberikan keterangan sepanjang perbicaraan tersebut.
Tinjauan MalaysiaNow ke wilayah pentadbiran negara itu mendapati suasana kempen yang sangat unik dan berbeza berbanding kawasan lain di seluruh negara.
Calon-calon yang bertanding lazimnya mendekati pengundi di merata tempat seperti di pasar, kedai kopi, pusat membeli belah ataupun di taman perumahan.
Bagaimanapun, suasana di Putrajaya pula menyaksikan aktiviti berkempen sangat aktif dalam waktu bekerja.
Calon-calon akan menemui pengundi di kompleks kementerian selain melawat pusat komuniti setempat seperti surau, dewan serbaguna dan majlis perkahwinan.
Pada pilihan raya kali ini, kerusi P125 Putrajaya melakar sejarah dengan merekodkan pencalonan terbanyak sejak 18 tahun lalu.
Mereka ialah penyandang kerusi, selama empat penggal, Tengku Adnan Tengku Mansor (BN), Menteri Kanan Pendidikan Radzi Jidin (PN), bekas pensyarah Noraishah Mydin Abdul Aziz (PH) Mohd Rosli Ramli (Pejuang) dan dua calon bebas.
Dalam pada itu, sekumpulan pengundi di awal usia 30-an ketika ditemui di bazar jualan berdekatan Kementerian Komunikasi dan Multimedia berkata naratif faktor memilih calon pada PRU15 kali ini ini sudah berubah tidak seperti yang digunakan pada PRU14 lalu.
Kata mereka, sebelum ini manifesto menjadi sebab utama untuk membuang undi.
Bagaimanapun, pengundi-pengundi Putrajaya melihat kepada faktor siapakah calon perdana menteri yang dinamakan oleh setiap gabungan politik.
"Sekarang dah tersebar gosip kata satu undi untuk Ku Nan seperti satu undi untuk Zahid Hamidi jadi PM.
"Kami takut kalau gosip tu betul," kata mereka kepada MalaysiaNow.
Ini kerana, mereka tidak mahu lagi nama kakitangan awam terjejas akibat kes rasuah.
"Kalau Pakatan Harapan pula kami takut banyak pula yang kena pecat lagi-lagi KSU.
"Kami nak kerajaan yang lindung pekerjanya bukan ajak bergaduh," kata mereka merujuk kepada kenyataan pemimpin Bersatu Mohamed Azmin Ali bahawa selepas pembentukan kerajaan pada 2018, PH bertindak mahu menukarkan lapan orang ketua setiausaha (KSU) kementerian.
Kira-kira seramai lebih 42,000 pengundi di Putrajaya akan membuang undi pada Sabtu ini, satu kali ganda jumlah pengundi berbanding PRU14 dengan jumlah pengundi sekitar 23,000 orang.


Kes harian turun ke paras 1,800 jangkitan, 8 lagi terkorban

1,894 kes baru Covid-19 direkodkan hari ini menjadikan jumlah keseluruhan sebanyak 4,558,558 kes.Sebanyak 1,944 pesakit turut dilaporkan sembuh, menjadikan jumlah keseluruhan kes sembuh sebanyak 4,494,711.Ketika ini, 28,093 kes aktif direkodkan, dengan 26,894 atau 95.7% daripadanya sedang menjalani kuarantin kendiri.Dalam pada itu, 15 (0.1%) kes kini berada di pusat kuarantin sementara 1,150 (4.1%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 34 kes dan 20 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 61.0% dengan kes Covid-19 merangkumi 7.9%.Lapan kematian termasuk satu kematian sebelum tiba di hospital dilaporkan menjadikan kes keseluruhan sebanyak 35,754 orang.


559 mangsa banjir Pitas masih berlindung di PPS

Seramai 559 mangsa banjir melibatkan 183 keluarga masih berlindung di dua pusat pemindahan sementara (PPS) di Pitas, setakat pukul 8 pagi ini.Sekretariat Jawatankuasa Pengurusan Bencana Sabah dalam kenyataan memaklumkan dua PPS itu ialah Dewan Kampung Kusilad yang menempatkan 49 mangsa daripada 13 keluarga manakala Dewan Kampung Sinukab menempatkan 510 mangsa daripada 170 keluarga.Kedua-dua PPS terbabit menempatkan penduduk dari kampung yang masih dinaiki air iaitu Kampung Kusilad, Kampung Desa Seberang, Kampung Kanibongan, Kampung Boribi, dan Kampung Untang-Untang/Mulung Kulung.


Penumpang setia AirAsia serik selepas 3 penerbangan dibatalkan

Selepas tiga kali penerbangannya dibatalkan, seorang penumpang setia AirAsia kini sudah serik dan tawar hati untuk menggunakan perkhidmatan syarikat penerbangan tambang murah itu.
Mohd Faiz Mustaffa, mempersoalkan tindakan AirAsia membatalkan penerbangannya dari Kuala Lumpur ke Bandung, Indonesia yang dijadual berlepas November depan tanpa memberi sebarang penjelasan kukuh.
Terdahulu, Faiz yang bekerja sebagai seorang jurutera di Singapura, menjelaskan dia menempah tiga tiket penerbangan dua hala bersama AirAsia pada 14 Julai lalu dan membayar sebanyak RM1,948.
Penerbangannya sepatutnya berlepas dari Lapangan Terbang Antarabangsa Kuala Lumpur 2 (klia2) pada 23 November depan dan akan kembali pada 26 November 2022.
Bagaimanapun, Faiz menjadi bingung apabila dimaklumkan bahawa penerbangannya dari klia2 ke Bandung dibatalkan pada minggu lalu apabila dia menerima pesanan ringkas dan emel daripada AirAsia.
Emel tersebut hanya memaklumkan bahawa penerbangan itu dibatalkan ekoran "isu operasi".
"Saya hairan kerana hanya penerbangan ke Bandung dibatalkan. Tetapi penerbangan dari Bandung ke klia 2 pula berstatus 'confirmed'," soalnya yang turut menunjukkan tangkap layar butiran penerbangan itu kepada MalaysiaNow.
Pemeriksaan MalaysiaNow pada tiket penerbangan yang dibeli Faiz menunjukkan nombor penerbangan yang sepatutnya berlepas dari Kuala Lumpur ke Bandung ialah AK 416 manakala penerbangan balik pula ialah QZ 173.
Mengulas lanjut, Faiz meluahkan rasa kecewa apabila sehingga ke hari ini, dia masih gagal untuk bercakap dengan kakitangan AirAsia dan terpaksa mengutarakan masalahnya menerusi talian sembang AVA.
"Apabila saya masukkan nombor tempahan, secara jelas ia tulis penerbangan dari klia2 ke Bandung sudah dibatalkan tetapi penerbangan pulang tidak.
"Saya jadi blur, saya cuba berurusan dengan AVA tetapi sistem itu hanya mampu menjawab soalan-soalan tertentu," kata Faiz yang masih cuba berhubung dengan pegawai dari AirAsia.
Selepas seminggu dia menerima pembatalan, Faiz kini masih tidak menerima sebarang maklum balas daripada syarikat penerbangan terbabit termasuk sebarang tawaran bayaran balik.
Menceritakan pengalamannya menempah penerbangan bersama AirAsia sejak negara dilanda Covid-19, Faiz memberitahu dia juga berdepan dua kali pembatalan sebelum ini.
Bagaimanapun, dia faham sebab disebalik dua pembatalan itu memandangkan ia terpaksa dibuat demi keselamatan orang ramai ekoran situasi pandemik.
"Sebab itu saya masih percaya dengan syarikat ini, malah tiket penerbangan ke Bandung ini pula dijual menerusi promosi.
"Tetapi penerbangan ini juga dibatalkan walaupun kita sedang menuju ke arah endemik," kata Faiz yang turut mempersoalkan tindakan AirAsia mempromosikan tiket tersebut.
Faiz yang menggunakan perkhidmatan AirAsia sejak 2013 terkilan apabila dia yang menyifatkan dirinya sebagai penumpang setia dilayan sebegitu dan menegaskan supaya pihak syarikat melakukan bayaran balik mengikut kaedah bayaran asal iaitu secara tunai.
"Saya bayar menggunakan duit, oleh itu bayaran balik haruslah sama dan bukannya dikreditkan ke akaun aplikasi AirAsia," tambahnya.
Dalam perkembangan lain, Uwe Guenther, dari Zurich, Switzerland yang pengalaman buruknya dengan syarikat itu pernah dilaporkan MalaysiaNow sebelum ini berkata AirAsia menghubunginya minggu lalu untuk menawarkan kembali penerbangan asalnya.
Guenther memaklumkan dia turut ditawarkan bayaran balik bagi pembelian tiket penerbangan yang dibelinya.
Sebelum ini, Guenther meluahkan kemarahannya apabila mendapat tahu AirAsia menjual semula tiket penerbangan yang dibatalkan.
Berdasarkan maklumat yang ditunjukkan jurutera awam itu, dia pada Mac lalu telah membeli enam tiket penerbangan bersama AirAsia sebelum dimaklumkan pada Julai penerbangannya itu dibatalkan ekoran "isu operasi".
Laporan itu kemudian tular dan menjadi viral apabila ramai mengecam tindakan pihak syarikat penerbangan terbabit sambil meluahkan rasa kemarahan berikutan isu bayaran balik.
"Dua hari lalu, AA (AirAsia) menelefon saya dari Malaysia dan janji untuk memberikan bayaran balik," kata Guenther kepada MalaysiaNow.
"Dia juga menawarkan penerbangan saya pada 18 Ogos tetapi saya memberitahu dia bahawa saya tidak akan terbang lagi bersama syarikat penerbangan itu dan saya telah membeli tiket bersama syarikat penerbangan lain."
MalaysiaNow cuba mendapatkan maklum balas AirAsia bagi kedua-dua perkara tersebut dan masih belum menerima sebarang jawapan.


Pemuda PKR serang Syed Saddiq berhubung kenyataan tentang LCS

Pemuda PKR semalam membidas Ahli Parlimen Muar Syed Saddiq Syed Abdul Rahman, dengan menuduhnya cuba "mengalihkan tiang gol" dalam soal usul membahaskan isu kapal tempur pesisir (LCS) dan menggesa perkara itu diambil kira dalam penilaian terhadap tawaran partinya untuk menyertai gabungan Pakatan Harapan (PH).
Dalam satu kenyataan, sayap PKR itu menyatakan maklum balas Yang di-Pertua Dewan Rakyat bahawa laporan mengenai isu LCS dibentangkan di Parlimen setiap tiga bulan.
Menuduh Syed Saddiq dan Muda "terus menerus menyebarkan maklumat salah dan separa benar yang memburukkan kerajaan", Pemuda PKR berkata perkara itu perlu diteliti dan diambil kira dalam penilaian permohonan Muda untuk menyertai PH.
Syed Saddiq pada 8 Jun berkata cadangannya untuk membawa usul tergempar projek LCS ditolak oleh Johari Abdul.
Menurutnya, Yang di-Pertua Dewan Rakyat berkata isu itu tidak mendesak dan bukan kepentingan awam.
Beliau berkata adalah penting bagi Kementerian Pertahanan untuk memberikan penjelasan terperinci mengenai projek itu, yang menjadi kontroversi selepas mendedahkan tiada satu daripada enam kapal itu dihantar meskipun berbilion ringgit dibelanjakan.
Pemuda PKR berkata Syed Saddiq memberi gambaran Dewan Rakyat dan kerajaan secara keseluruhannya secara tidak langsung cuba "mengelak dan melindungi" siasatan LCS.
“Sedangkan isu sebenarnya adalah usul yang dikemukakan oleh beliau kepada Yang di-Pertua Dewan Rakyat adalah dianggap sebagai tidak lengkap kerana tidak menyatakan secara jelas tiga pernyataan penting iaitu ‘perkara tertentu, berkehendak disegerakan atau berkenaan kepentingan orang ramai’,” kata Pemuda PKR.
“Dengan setiap elemen tersebut perlu digariskan pewajarannya; bukan bersandarkan hanya kepada isu yang ingin dibangkitkan.”
Ia juga berkata soalan Syed Saddiq mengenai kenaikan kos dan pengurangan bilangan kapal sudah dijawab oleh Kementerian Pertahanan.
“Timbalan Menteri Pertahanan Adly Zahari juga telah meletakkan keutamaan dan komitmen bagi menyelesaikan LCS pertama yang dijangka siap pada November 2024 dan ditauliahkan untuk kegunaan TLDM pada akhir 2026,” katanya.


PM maklum kegusaran kepada Australia berhubung Aukus, gesa elak provokasi

Perdana Menteri Ismail Sabri Yaakob hari ini menyuarakan kegusaran Malaysia terhadap kerjasama Amerika Syarikat (AS), Britain dan Australia dalam perikatan Aukus yang bakal mencetuskan persaingan senjata nuklear di rantau Indo-Pasifik.Menurut Pejabat Perdana Menteri, Ismail dan Perdana Menteri Australia Scott morrison hari ini bercakap melalui telefon bagi membincangkan penubuhan Aukus dan tujuannya.“Perdana menteri mengambil maklum perkara tersebut dan menegaskan pendirian Malaysia terhadap penubuhan Aukus ini.“Beliau turut menyuarakan kegusaran terhadap kerjasama Aukus yang bakal memangkin perlumbaan persenjataan nuklear di rantau Indo-Pasifik,” kata kenyataan tersebut dan menambah ia juga akan memprovokasi kuasa-kuasa lain untuk turut bertindak lebih agresif di rantau ini terutamanya di Laut China Selatan.Dalam perbualannya bersama Scott, Ismail berkata Malaysia memegang prinsip untuk mengekalkan Asean sebagai Zon Aman, Bebas dan Berkecuali (Zopfan).Beliau turut menekankan kepentingan menghormati dan mematuhi pendirian dan pendekatan sedia ada Malaysia terhadap kapal selam berkuasa nuklear yang beroperasi di perairan Malaysia, termasuk di bawah Konvensyen Pertubuhan Bangsa-Bangsa Bersatu berkaitan Undang-Undang Laut 1982 (Unclos) dan Perjanjian Zon Bebas Senjata Nuklear Asia Tenggara (SEANWFZ).“PM menggesa semua pihak agar mengelakkan sebarang provokasi serta persaingan senjata di rantau ini, selain menekankan kepentingan menghormati dan mematuhi pendirian serta pendekatan sedia ada.“Malaysia dan Australia bersetuju memperkukuhkan kerjasama dankonsultasi dalam pelbagai aspek, termasuk dalam bidang pertahanan di bawah perkongsian strategik komprehensif,” kata kenyataan itu lagi.Terdahulu, MalaysiaNow melaporkan kemungkinan wujud “ketidakselesaan” di Malaysia susulan pengumuman Aukus di mana Australia bakal memperolehi teknologi kapal selam berkuasa nuklear.Aukus dilihat sebagai petunjuk serius berhubung komitmen AS di Asia Pasifik selain bakal menyaksikan AS berkongsi beberapa teknologi ketenteraan paling sensitif miliknya dengan Australia.Wujud ketegangan ketika ini berhubung Laut China Selatan, sebuah kawasan strategik yang kaya dengan sumber minyak dan gas di mana beberapa negara cuba menyekat pengaruh China terhadap kawasan tersebut mendakwa ia memiliki sebahagian besar kawasan maritim tersebut.Tentera laut Indonesia turut berkata ia meningkatkan pemantauan di pulau-pulau Natuna minggu ini selepas kapal China dan AS dikesan berada di perairan tersebut.Susulan pengumuman Aukus, Canberra menerima armada kapal selam nuklear dan peluru berpandu dari negara AS.Presiden AS Joe Biden, Perdana Menteri Austarlia Scott Morrison dan rakan sejawatnya dari UK Boris Johnson tidak menyebut nama China namun niat mereka tersebut telah menimbulkan kemarahan Beijing.Wakil China ke Agensi Tenaga Atom Antarabangsa di Vienna, Wang Wun menyifatkan langkah itu sebagai “tindakan yang jelas mahu meningkatkan penggunaan nuklear”.Selain China, penubuhan Aukus juga mendapat reaksi tegas dari Perancis yang kerugian selepas Canberra membatalkan perjanjian A$40 bilion dengannya bagi jualan kapal selam konvensional ke Australia.Menteri Luar Negara Perancis Jean-Yves Le Drian menyatakan langkah tersebut sebagai “tikaman belakang” dari Australia.


34 mukim dikenakan PKPD di Selangor tamat hari ini

Menteri Pertahanan Ismail Sabri Yaakob mengumumkan penamatan perintah kawalan pergerakan diperketatkan (PKPD) di 34 mukim di Selangor berkuat kuasa hari ini.Dalam sebuah kenyataan, beliau berkata keputusan tersebut diambil selepas mesyuarat Majlis Keselamatan Negara (MKN) bersama kementerian kesihatan Malaysia (KKM).“Sidang Khas MKN telah meneliti pembentangan KKM mengenai situasi semasa dan bersetuju untuk tidak melanjutkan PKPD di kesemua mukim yang terbabit,”katanya.Bagaimanapun, beberapa lokaliti baru dikenal pasti akan dikenakan PKPD bermula 18 hingga 31 Julai depan.Selain Selangor, beberapa lokaliti di negeri lain termasuk Sabah, Pahang, Sarawak turut dikenakan PKPD.Berikut adalah lokaliti yang terlibat dalam penguatkuasaan PKPD terbaru:1.Pahang:Kuantan: Tanjung Lumpur, Peramu, Anak Air, Sg Derhaka, Kempadang, Sg Soi, Kg Pahang, Taman Seri Inderapura, Taman Indera Sempurna, Taman Tas & Pandan, Sungai Isap, Lorong Seri Teruntum, Taman ImpiankuTemerloh: Taman Chengal2. SelangorPetaling: Damai Apartment, PJS 8,Hulu Langat: Jalan Pandan IndahKlang: Jalan Batu Nilam, Bandar Bukit TinggiGombak: Taman Samudera3. SabahLahad Datu: Ladang Sawit KLK Lungmanis & Perumahan KilangKota Belud: Kampung Pinolobuh Bukid,Kudat: PPR Taman Ehsan4. SarawakKuching: Kampung Seratau, Kampung Astana Lot, Kampung Sungai Bedil BesarMenurut Ismail, prosedur operasi standard (SOP) bagi kesemua PKPD adalah sama seperti yang diumumkan sebelum ini. Maklumat lanjut boleh diakses di laman sesawang MKN di www.mkn.gov.my


Zahid kata mengarut dia bakal jadi PM, maknanya Umno mahukan Anwar?

Presiden Umno Ahmad Zahid Hamidi berkata kepada The Vibes, yang khabarnya sebuah portal milik rakan karib Anwar, Vinod Sekhar bahawa khabar yang tular bahawa dia calon PM dari Umno itu mengarut.Beliau menegaskan lagi bahawa keputusan belum dibuat berkenaan isu tersebut.Sebagai seorang ahli Umno, kenyataan Zahid ini menimbulkan lima tanda tanya:Pertama, jika Zahid selaku presiden Umno tidak mencalonkan dirinya, siapa yang akan dicalonkan Umno? Adakah calon ini sebagai boneka sahaja kepada Zahid?Kedua, apakah locus standi dan latar belakang nama yang akan dicalonkan oleh Umno ini? Adakah dari Umno juga atau bukan?Ketiga, jika tidak Zahid dan Muhyiddin, pemimpin politik lain yang mempunyai blok sokangan yang besar dalam Parlimen adalah Anwar Ibrahim, adakah ini merupakan strategi sebenar menaikkan Anwar sebagai PM ke-9?Keempat, jika Umno belum lagi memutuskan calonnya untuk ganti Muhyiddin, bila waktunya?Adakah Umno ambil risiko untuk tumbangkan PM dan kerajaan tanpa pelan penggantian yang boleh diterima? Bagaimana kerajaan akan berfungsi tanpa PM dan Kabinet apabila kerajaan runtuh? Sebarang “caretaker” government dalam waktu interim tidak boleh buat sebarang keputusan baru, bagaimanakah kerajaan akan menangani pandemik?Kelima, bolehkah kita pegang kepada kata-kata Zahid? Jika sebelum ini beliau berani menipu kepada Yang di-Pertuan Agong dalam surat yang mengatakan Umno menyokong penuh Anwar Ibrahim untuk jadi PM, menipu mahkamah untuk cuba mengelirukan perbicaraan mahkamah, menipu Majlis Kerja Tertinggi Umno berkali-kali tentang kerjasama dengan Anwar dan menipu rakan-rakan ahli Parlimen dalam mengumpul akuan bersumpah (SD) untuk menjatuhkan kerajaan.Walaupun Ahmad Maslan berkata Zahid bersumpah tidak menyokong Anwar, itu kata Ahmad Maslan.Namun tidak mustahil Zahid, penipu bersiri selepas ini mengangkat sumpah bahawa beliau tidak akan sokong Anwar ketika ini.Apa sebenarnya pencaturan presiden kita ini? Sebagai seorang ahli parti yang setia, kenapa kita perlu merosakkan kerajaan Melayu Islam sekarang hanya kerana tamak haloba berebut kuasa? Kenapa perlu disokong dan dijulang petualang bangsa, Anwar bin Ibrahim ini?Walahu’alam. Fikir fikirkanlah.Hassan Rahim adalah ahli seumur hidup Umno Tanjung Piai.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


97.2% dewasa, 86.7% remaja lengkap divaksinasi

Sebanyak 97.2% atau 22,746,838 individu bagi populasi dewasa di negara ini telah lengkap menerima suntikan vaksin Covid-19, setakat 11.59 malam tadi.Berdasarkan data kementerian kesihatan (KKM) melalui laman CovidNow, sejumlah 98.6% atau 23,067,954 individu bagi populasi dewasa pula telah menerima sekurang-kurangnya satu dos vaksin.Sementara itu 90.1% atau 2,836,326 individu bagi populasi remaja berumur 12 hingga 17 tahun telah menerima sekurang-kurangnya satu dos vaksin Covid-19 manakala 86.7% atau 2,729,900 individu golongan itu telah lengkap vaksinasi.Dalam pada itu, 125,838 dos suntikan vaksin diberikan semalam melibatkan 6,322 suntikan dos lengkap, 4,572 dos pertama dan 114,944 pula suntikan dos penggalak, menjadikan jumlah kumulatif pemberian vaksin bagi Program Imunisasi Covid-19 Kebangsaan (PICK) kini meningkat kepada 54,470,578 dos.Selain itu, jumlah kumulatif dos penggalak kini sebanyak 3,281,238.


Kekang jenayah siber demi kemajuan ekonomi digital Asean, kata Muhyiddin

Asean perlu mencari pendekatan secara kolektif untuk mengekang jenayah siber rentas sempadan, ketika rantau itu bersedia untuk muncul sebagai blok ekonomi digital yang kompetitif ketika pasca Covid-19, kata Perdana Menteri Muhyiddin Yassin.Dalam ucaptama sempena Mesyuarat Menteri-Menteri Digital Asean Pertama (ADGMIN1) yang diadakan secara maya, Muhyiddin berkata cabaran utama yang dihadapi kumpulan serantau dalam bidang siber adalah untuk terus berada di hadapan dalam dua bidang utama iaitu mengekang jenayah siber dan menuju kemajuan ekonomi digital.Perdana Menteri menegaskan bahawa Malaysia menyedari bentuk jenayah siber rentas sempadan dan cabaran untuk membawa penjenayah siber ke muka pengadilan kerana ia memerlukan pendekatan serantau yang selaras dan bersepadu.“Dalam hal ini, negara-negara anggota Asean tidak lagi boleh bergerak dan bekerja secara berasingan,” katanya sempena perasmian ADGMIN1 yang bertemakan Asean: Komuniti Yang Dihubungkan Secara Digital, di sini, hari ini.Beliau berkata Asean secara berterusan membincang dan menyuarakan sokongannya terhadap suatu set peraturan antarabangsa, norma dan prinsip dalam tingkah laku yang bertanggungjawab mengenai ruang siber dalam membina persekitaran digital yang selamat dan boleh dipercayai.Malaysia juga sedang menuju ke arah mencapai matlamat keselamatan dengan rancangan dan strategi komprehensif untuk menyediakan ruang siber yang selamat, dipercayai dan berdaya tahan serta pada masa sama, memupuk kesejahteraan ekonomi demi kesejahteraan semua negara anggota Asean, kata Muhyiddin.Agensi penguatkuasaan kebangsaan negara anggota juga harus dilengkapi dengan alatan canggih seperti keupayaan forensik digital untuk memerangi jenayah siber dan diintegrasikan sepenuhnya di seluruh rantau agar, ia benar-benar berkesan dalam menangani pencabulan undang-undang rentas sempadan.“Tiada alasan untuk gagal. Negara-negara anggota harus mempunyai azam dan tekad berbanding sindiket jenayah,” katanya.Dalam hal berkaitan, Muhyiddin berkata negara-negara anggota Asean mungkin boleh mempertimbangkan pengenalan undang-undang data peribadi dan hak pengguna terhadap mana-mana entiti digital di rantau ini.Platform digital mungkin akan diminta mempunyai sikap kebertanggungjawapan yang lebih besar dengan membolehkan mereka didakwa, kecuali jika mereka dapat mengawal produk mereka.Perdana Menteri berkata Asean juga seharusnya dapat mempertimbangkan undang-undang berkaitan yang lebih tegas terhadap ucapan berunsur kebencian melalui media digital, yang antara lain akan memaksa platform digital untuk menghapus atau/dan mengenakan hukuman atas setiap ucapan yang sengaja mempromosikan keganasan dan serangan.“Ini tidak hanya terhad  kepada gangguan dan ancaman terhadap seseorang atau individu berdasarkan bangsa, jantina, agama, orientasi seksual, kecacatan atau kewarganegaraan,” tambahnya.Muhyiddin menekankan bahawa Malaysia komited untuk menyediakan kecekapan yang lebih baik serta perhubungan kepada penduduk di seluruh rantau ini dan Malaysia juga telah diberi penghormatan untuk menyelaraskan pembangunan Pelan Induk Digital Asean 2025 (ADM2025) yang akan dilancarkan semasa ADGMIN1.ADM2025, yang dibangun berdasarkan Pelan Induk ICT Asean 2015 dan 2020, menggabungkan usaha untuk menyokong transformasi digital bagi  sektor tradisional, mewujudkan pasaran digital yang adil dan kompetitif, membina persekitaran digital yang selamat dan boleh dipercayai, mewujudkan warga digital yang cerdas untuk muncul sebagai blok ekonomi digital yang kompetitif.Beliau juga menegaskan bahawa mesyuarat ADGMIN1 yang berlangsung secara maya hari ini, susulan pandemik Covid-19, membuktikan kemajuan ASEAN sebagai sebuah komuniti yang berteraskan digital.Semua 10 negara anggota Asean – Brunei, Myanmar, Kemboja, Indonesia, Laos, Malaysia, Filipina, Singapura, Thailand dan Vietnam – mengambil bahagian dalam ADGMIN1 yang diadakan secara maya dari hotel Kuala Lumpur Hilton.Mesyuarat bermula Isnin didahului Mesyuarat Pegawai-Pegawai Kanan Digital Asean (ADGSOM1).ADGMIN1 sebelumnya dikenali sebagai Mesyuarat Menteri-Menteri Telekomunikasi dan Teknologi Maklumat Asean (Asean Telmin) pertama dan diadakan di Kuala Lumpur pada Julai 2001.


Mudarat lebih besar dari manfaat, kata pegawai kesihatan berhubung penggunaan ganja

Pegawai kerajaan berkata kebimbangan mengenai kemungkinan ketagihan menjadi antara faktor utama dalam senarai pertimbangan untuk menghalalkan penggunaan ganja di Malaysia, walaupun bagi tujuan perubatan susulan pengumuman perdana menteri awal tahun ini dadah terlarang itu akan tetap dilarang penggunaannya walaupun PBB mengkategorikannya sebagai bahan yang kurang berbahaya.Bercakap kepada MalaysiaNow, wakil dari Agensi Anti Dadah Kebangsaan (AADK) dan kementerian kesihatan (KKM) juga berkata risiko ganja melebihi manfaatnya.AADK berkata undang-undang dan dasar penggunaan dadah di Malaysia berpandukan ketetapan dalam Konvensyen Dadah Antarabangsa, dan kerajaan tetap komited untuk mengawal bahan-bahan yang disenaraikan dalam konvensyen tersebut bagi mencegah penyalahgunaannya di negara ini.Ia turut menambah data mengenai jumlah yang ditahan polis menunjukkan hampir 3% tangkapan adalah berkaitan ganja.Tinjauan Morbiditi Kesihatan Nasional 2019 menganggarkan kira-kira 146,000 orang menggunakan bahan tersebut sekurang-kurangnya sekali seumur hidup mereka dan berkata ganja boleh menjadi pintu awal ketagihan bahan psikoaktif yang lain.“Oleh kerana faktor ia boleh memulakan ketagihan, adalah penting untuk mencegah penagihan dadah dalam kalangan rakyat Malaysia dengan mengehadkan akses dan penyalahgunaan ganja,” kata AADK.Cannabis atau marijuana adalah bahan psikoaktif yang digunakan untuk tujuan perubatan dan rekreasi.Di Malaysia ia lebih dikenali sebagai ganja.Di Malaysia, ganja berada di bawah Akta Dadah Berbahaya 1952, Akta Racun 1952, dan Akta Penjualan Dadah 1952 dan segala bentuk penggunaannya adalah menyalahi undang-undang.Pada Disember tahun lalu, Suruhanjaya Dadah Narkotik Pertubuhan Bangsa-bangsa Bersatu (PBB) memilih untuk nyahsenarai ganja untuk tujuan perubatan daripada Jadual IV Konvensyen Tunggal Mengenai Dadah Narkotik 1961 pindaan Protokol 1972 (Konvensyen 1961), di mana ia disenaraikan bersama bahan seperti heroin.Para pemerhati berkata langkah itu dapat membuka jalan untuk pengembangan penyelidikan ganja dan penggunaannya dalam sektor perubatan.Di Malaysia, perdebatan mengenai topik tersebut digegarkan pada tahun 2018 apabila seorang lelaki berusia 29 tahun dijatuhi hukuman mati kerana menjual minyak ganja kepada pesakit barah dan leukemia.Hukuman mati akhirnya dibatalkan walaupun dia terpaksa menjalani hukuman penjara.Xavier Jayakumar, yang merupakan menteri air, tanah dan sumber asli pada ketika itu, berkata Kabinet membincangkan “secara ringkas” berhubung nilai perubatan ganja dan telah memulakan usaha awal dan tidak rasmi untuk mengubah undang-undang yang berkaitan.“Pandangan pribadi saya adalah jika ia mempunyai nilai perubatan, maka ia boleh menjadi bahan terkawal yang boleh digunakan Jabatan Kesihatan bagi tujuan perubatan,” katanya dalam sebuah laporan Bloomberg.Bagaimanapun, Perdana Menteri Muhyiddin Yassin berkata pada Januari tahun ini bahawa Malaysia akan mempertahankan pendirian mengenai ganja dan jenis dadah yang berkaitan, di samping turut menambah ia boleh membawa bahaya kepada masyarakat.Bercakap kepada MalaysiaNow mengenai sifat ketagihan dadah, Dr Feisul Idzwan Mustapha dari Bahagian Kawalan Penyakit KKM berkata bahan semula jadi yang digunakan untuk tujuan perubatan atau rekreasi di kilang itu disebut kanabinoid.Dua kanabinoid utama adalah delta-9-tetrahidrocannabinol (THC) dan cannabidiol (CBD).Kedua-duanya digunakan untuk tujuan perubatan namun THC mempunyai kesan psikoaktif yang boleh mengakibatkan kesan sampingan jangka pendek seperti pening, gangguan ingatan dan kurang tumpuan, keseimbangan dan koordinasi badan.“THC juga digunakan untuk mengubati mual yang disebabkan kemoterapi dan meningkatkan selera makan pada pesakit yang mengalami penurunan berat badan yang ekstrim disebabkan AIDS, dan CBD pula digunakan untuk mengubati beberapa bentuk epilepsi dan penyakit yang lain,” kata Feisul.Namun, katanya, mereka yang sering menggunakan ganja dalam jumlah besar berisiko tinggi untuk bergantung kepada dadah itu.Penggunaan yang berpanjangan juga boleh meningkatkan kemungkinan masalah psikiatri seperti psikosis, kegelisahan dan kemurungan.“Penggunaan ganja pada usia awal, terutama pada masa remaja, mendedahkan individu kepada risiko penyakit psikiatri seperti skizofrenia dan masalah kognitif,” katanya.Beliau turut menambah kajian mengenai keberkesanan ganja untuk tujuan perubatan masih sedang dilakukan, dan penyelidikan berkualiti tinggi diperlukan ketika ini sebagai indikator penerimaan dadah itu untuk rawatan perubatan.Kesan psikoaktif disebabkan THC menjadi perhatian utama AADK dalam memastikan dadah tersebut tetap haram di negara ini.Dikatakan pada tahun 2019, sejumlah 142,199 penagih dadah jenis itu dikesan, menunjukkan peningkatan sebanyak 8.7% dari 2018.Sebanyak 649.58kg ganja juga disita pada tahun yang sama.“Kami terus memperkasakan usaha untuk menghapuskan dan mengurangkan penawaran dan permintaan dadah terlarang bagi mengurangkan kesan negatif yang ia bawa kepada masyarakat dan negara,” tambah AADK.


Neelofa, suami pertimbang kemuka representasi kes langgar SOP PKPB

Pihak pembelaan dalam kes selebriti Noor Neelofa Mohd Noor dan suami, Muhammad Haris Mohd Ismail akan mempertimbangkan mengemukakan representasi kepada Jabatan Peguam Negara berhubung pertuduhan melanggar prosedur operasi standard (SOP) perintah kawalan pergerakan bersyarat (PKPB) di sebuah kedai karpet, di Nilai, awal Mei lepas.Perkara itu dimaklumkan peguam yang mewakili pasangan itu, Muhammad Shafee Abdullah ketika sebutan semula kes di hadapan Majistret Mahyun Yusuf hari ini.Bercakap kepada pemberita, Shafee berkata: “Saya baru dapat (dokumen) itu, jadi kami akan kaji dokumen ini untuk persiapan pembelaan ataupun untuk membuat satu representasi berdasarkan dokumen yang kami ada supaya tidak buang masa.“Ia adalah perkara kecil, daripada semut jadi gajah,” katanya selepas prosiding kes berkenaan di Mahkamah Majistret hari ini.Proses sebutan semula hari ini melibatkan penyerahan dokumen pihak pendakwaan kepada pihak pembelaan yang diketuai peguam Shafee serta Ramzani Idris, Muhammad Farhan Muhammad Shafee dan Syahirah Hanapiah manakala pihak pendakwaan pula diwakili, timbalan pendakwa raya Nor Azizah Aling dan Iznina Hanim.Mahkamah menetapkan sebutan semula kes pada 21 Oktober depan.Terdahulu, pasangan berkenaan tiba di mahkamah kira-kira 8.40 pagi.Pada 20 Mei lalu, pasangan itu mengaku tidak bersalah atas pertuduhan mengikut Peraturan 19, Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) (Kawalan Pergerakan Bersyarat) (No 4) (Pindaan) (No 12) 2021.Kesalahan itu didakwa dilakukan mereka ketika berada di sebuah premis menjual karpet di pusat perniagaan Nilai 3, dekat sini, pada 2 Mei lalu dan berdepan dengan hukuman denda tidak melebihi RM50,000 atau penjara hingga enam bulan atau kedua-duanya jika sabit kesalahan.Haris, 26, didakwa atas dua kesalahan gagal mematuhi SOP PKPB dengan tidak membuat imbasan aplikasi MySejahtera untuk daftar masuk atau menulis secara manual serta tidak memakai pelitup muka di Kedai Naeem Carpet Sdn Bhd, Kawasan Perindustrian Nilai 3, Nilai, pada 4 petang, 2 Mei lalu.Neelofa, 32, pula dituduh tidak membuat imbasan aplikasi MySejahtera untuk daftar masuk di premis itu atau menulis secara manual pada masa dan tarikh sama.


PBB bimbang Taliban jadi tuan rumah kepada ketua Al Qaeda

Pertubuhan Bangsa-Bangsa Bersatu (PBB) menyuarakan kebimbangan mengenai laporan bahawa Taliban menjadi tuan rumah kepada pemimpin Al Qaeda, kata Timbalan Wakil Khas PBB untuk Afghanistan Ramiz Alakbarov kepada Sputnik.
"Taliban mendakwa mereka giat memerangi Daesh dan al-Qaeda, tetapi berdasarkan perkembangan terkini, termasuk kehadiran pemimpin Al Qaeda Ayman al-Zawahiri di Kabul, ia sedikit sebanyak mengubah persepsi.
“Kami akan terus memantau keadaan dengan teliti. Kami khuatir dengan perkembangan ini tetapi akan terus melaksanakan tugas berkaitan," kata Alakbarov.
Akibat perkembangan terbaru ini, tugas menggerakkan bantuan ke Afghanistan menjadi lebih sukar, kata pegawai PBB itu.
Jumlah serangan pengganas di Afghanistan telah menyaksikan penurunan berbanding tahun-tahun sebelumnya, menurut Alakbarov.
Bagaimanapun, serangan pengganas semakin menjadi-jadi menjelang ulang tahun pertama pengunduran tentera Amerika Syarikat dan Taliban menguasai semula Afghanistan.
Pada 1 Ogos, Presiden Joe Biden mengumumkan bahawa al-Zawahiri terbunuh dalam serangan dron AS di Kabul pada 31 Julai.
Setiausaha Negara Antony Blinken berkata Taliban telah melanggar perjanjian Doha ketika era Trump dengan menjadi tuan rumah serta melindungi pemimpin al-Qaeda.


KKD terus fokus 'tenteramkan' media sosial, kata Fahmi

Kerajaan akan terus menghormati hak kebebasan bersuara termasuk di media sosial namun pengguna diingatkan supaya tidak mewujudkan fitnah dan menyemai bibit kebencian sehingga mewujudkan ketidaktenteraman dalam negara.
Menteri Komunikasi dan Digital Fahmi Fadzil berkata pelbagai berita palsu dan fitnah timbul ketika Pilihan Raya Umum ke-15 (PRU15) dan pasca pilihan raya, yang menyaksikan negara mengalami situasi Parlimen tergantung.
Beliau berkata negara kini ditadbir sebuah kerajaan perpaduan dan fokus pada masa ini adalah untuk bekerja dan mengemudi negara ke arah lebih baik.
“Maka sekarang setelah memegang jawatan ini, salah satu keutamaaan saya ialah mententeramkan medsos (media sosial). Hak bersuara ada, hak untuk berekspresi, hak wartawan.
Seperti...pantaulah kerajaan. Itu moto sangat baik, tapi janganlah sampai jadi fitnah tak berasas, menanam bibit kebencian, ektremisme, saya sangat terkesan apabila PRU (lepas), kadang-kadang (hal) yang disebut agak keterlaluan...nak berpolitik, politiklah, tapi bersederhana.” katanya ketika menjadi tetamu dalam rancangan temu bual Agenda Awani: “Fokus Kerja, Bina Semua Keyakinan” malam ini.
Menyentuh mengenai kebebasan media, Fahmi berkata selagi mana ia mengikut undang-undang, media bebas dan berhak melaporkan perkembangan semasa.
Beliau, bagaimanapun berkata selain memahami batas undang-undang, batas adab juga perlu diambil kira dalam melaporkan berita.
“Boleh memantau, saya lihat ada keperluan media menjalankan tugas, media ialah darjat wartawan, salah satu tiang seri demokrasi, jadi jalankanlah, tetapi tidak boleh sehingga disalah tafsir, perlekehkan agama, Institusi Diraja, kita ada hadnya,” katanya.
Menyentuh mengenai liputan internet di negara ini, Fahmi berkata langkah untuk mengadakan libat urus dengan pihak terlibat termasuk penyedia perkhidmatan supaya kosnya dapat dikurangkan bagi mengurangkan beban hidup rakyat.
“Dalam sedikit masa lagi kita harap ada berita baik berkenaan hal ini,” katanya.
Terdahulu, Fahmi berkata Kementerian Komunikasi dan Digital (KKD) sedang mengadakan perbincangan dengan syarikat telekomunikasi bagi menurunkan harga perkhidmatan telekomunikasi di negara ini.


Penyokong BN Bandar Tun Razak mahu calon Umno, bukan MCA

Di Bandar Tun Razak yang terletak di tengah hiruk-pikuk pencakar langit, lebuh raya dan pusat-pusat komersial, dua kampung Melayu menjadi satu-satunya kawasan perkampungan dalam Parlimen itu.
Di Kampung Malaysia Tambahan dan Kampung Malaysia Raya, penduduk sedang menunggu siapa yang akan mewakili mereka di Parlimen selepas Pilihan Raya Umum ke-15 pada 19 November ini.
Barisan Nasional (BN) akan meletakkan calon dari MCA – Chew Yeen Kein – di mana ia pernah menjadi amalan tradisi gabungan itu di kerusi tersebut sebelum mengambil keputusan memilih calon Umno pada pilihan raya umum lalu.
Pada PRU14, Ketua Umno Bandar Tun Razak Razak Rizalman Mokhtar sepatutnya bertanding di kerusi tersebut, namun BN menukar calonnya kepada Adnan Seman berikutan kontroversi membabitkan beliau di kelab malam.
Seorang penduduk, Razali Ismail berkata, dia mahu mengundi Barisan Nasional (BN) kali ini setelah memilih pembangkang pada PRU14.
"Tetapi kalau calon BN dari MCA, saya berbelah-bahagi kerana saya jangka calon dari Umno.
"Majoriti di sini kami tak sokong calon MCA," katanya kepada MalaysiaNow.
Menurutnya, MCA tidak begitu popular di dua kampung Melayu tersebut.
Kawasan Parlimen Bandar Tun Razak bersaiz 25km persegi dengan jumlah penduduk seramai 191,318 orang.
Daripada jumlah itu, Bumiputera membentuk 69.4% penduduk, Cina (23.2%) dan India (6.7%).
Menurut Razali, MCA mempunyai keberadaan yang kuat di kawasan itu sebelum PKR mula memenangi kerusi Bandar Tun Razak.
Kerusi itu ditandingi Chandra Muzaffar pada 1999 menentang Tan Chai Ho.
Tan menang pada tahun itu dan mengekalkan kerusinya pada PRU 2004.
Tan tewas pada Abdul Khalid Ibrahim pada 2008.
Khalid kekal pada penggal seterusnya.
Penyandang kerusi, Kamarudin Jaffar yang bertanding atas tiket PKR pada PRU14 menang bergaya dengan majoriti 19,930.
Dinamik itu mungkin berubah susulan perkembangan politik terbaru.
Kamarudin yang kini wakil rakyat Bersatu, akan menerima tentangan daripada bekas timbalan perdana menteri, Dr Wan Azizah Wan Ismail.
Pengerusi penduduk Kampung Malaysia Raya, Zainudin Amran berkata, dia semenangnya teruja dengan pencalonan untuk kerusi parlimen itu.
"Memang tidak dapat dinafikan sentimen (calon Melayu). Dari konteks Pakatan Harapan pula, terlalu banyak diperkatakan mengenai calon luar walaupun beliau (Wan Azizah) tinggal di Kuala Lumpur.
"Sejak daripada Chandra, ke Abdul Khalid dan kini Wan Azizah, semuanya orang luar. Cuma kali ini namanya agak besar, jadi isu itu mungkin tidak berbangkit," katanya.
Antara isu yang mendepani penduduk itu termasuklah jalan raya sesak yang terhasil akibat pembangunan pesat di kawasan itu selain habuk dan bunyi bising daripada pembangunan sekeliling.
Selain itu, kehadiran orang luar yang menyewa rumah di kampung itu turut menjadi isu.
Kampung itu peka dengan permasalahan akar umbi parti-parti politik di kawasan.
Roslan Abd Rahman yang juga bekas aktivis PKR di kampung itu berkata, setakat ini Bersatu Bandar Tun Razak masih tidak menerima Kamarudin.
"Wan Azizah mungkin menang pada kali ini, namun sejauh mana besar majoriti bergantung kepada calon Umno atau MCA.
"Jika calon Umno, Wan Azizah akan berdepan saingan sukar tetapi jika MCA, majoriti beliau akan jadi lebih besar," katanya.
Berdasarkan pemerhatiannya, Roslan berkata cabaran Wan Azizah ialah menggerakkan jentera tempatan dalam membantu kempen di Bandar Tun Razak.
Ini kerana, orang-orang bekas timbalan presiden PKR, Mohamed Azmin Ali yang menjaga bahagian itu sudah dibuang atau digantung.
Manakala seorang anak muda di kampung itu, Mohd Fadhil berkata, walaupun nama Wan Azizah lebih besar, tetapi padanya dia mahu orang yang lebih mudah didekati.
"Dia (Wan Azizah) mesti sibuk punya jika PH menang Putrajaya.
“Dengan Rizalman, kami boleh berhubung dengan dia," katanya.


Sehari melawat haiwan ‘di zoo’ ketika pandemik

Tarikan pelancongan dan pusat peranginan sememangnya terjejas akibat ketiadaan pelancong selepas pelaksanaan beberapa siri perintah kawalan pergerakan (PKP) sejak tahun lalu, namun kini lokasi pelancongan turut mengambil inisiatif menyediakan kandungan secara maya kepada orang ramai yang terpaksa berada di rumah bagi memberikan pengalaman yang pernah mereka alami sebelum Covid-19.Inisiatif itu diambil oleh Jabatan Muzium Malaysia yang memaparkan beberapa siri pameran maya kepada orang ramai di portalnya.Selain itu, safari maya turut dianjurkan Pusat Konservasi Beruang Matahari Borneo di Sandakan, Sabah bermula tahun lalu.Zoo Taiping juga turut mengadakan pameran haiwan secara maya kepada orang ramai, namun mengambil selangkah ke depan dengan membuat siaran secara langsung di laman Facebook.Bercakap kepada MalaysiaNow, Pengarah Zoo Taiping Dr Kevin Lazarus berkata siaran langsung itu merupakan evolusi daripada siri siaran video yang dilakukan pihak mereka ketika PKP tahun lalu.“Tahun lepas, kita tidak membuat siaran langsung. Tetapi ketika PKP dilaksanakan semula, kita terfikir kenapa tidak buat sesuatu yang hampir sama dengan program tahun lepas. Kita putuskan untuk membuat siaran secara langsung dan kita mendapatkan peralatan yang secukupnya untuk tujuan itu,” katanya kepada MalaysiaNow.Kevin berkata, siaran langsung itu yang bermula dua minggu lepas memaparkan buaya tembaga sebagai haiwan pertama yang “membintangi” siaran itu sebelum memaparkan Harimau Malaya pada siaran kedua.“Untuk siaran langsung yang pertama, jumlah tontonan direkodkan berjumlah 70,000 pada hari siaran dan mencecah 200,000 ketika hari siaran tentang harimau. Memandangkan kita siar dan kekalkan video di Facebook, jumlah tontonan akan terus bertambah kerana orang ramai sentiasa menonton,” katanya.Kevin berkata, pihaknya merancang untuk memperkenalkan haiwan bersaiz besar terlebih dahulu sebelum memaparkan spesis yang lebih kecil dan terancam.Katanya, tujuan video langsung diadakan ialah bagi memaklumkan kepada orang ramai mengenai situasi di zoo tersebut.“Kita menjaga haiwan-haiwan ini. Zoo juga dalam keadaan baik. Selepas sahaja keadaan kembali normal, mereka boleh datang berkunjung ke Zoo Taiping,” katanya.Siaran itu juga dijalankan bagi mengekalkan promosi dan keterlihatan zoo tersebut dalam minda orang ramai, sebagai persiapan untuk terus menerima pengunjung selepas pandemik berakhir.Seorang pengunjung maya, Nurul Nafisah Mazlan berkata, program seperti itu sangat bermanfaat untuk anak-anaknya.Seperti kanak-kanak lain, anak-anaknya tidak boleh keluar dan menghabiskan masa di dalam rumah.“Saya dapat tahu (mengenai program siaran langsung) melalui saluran Telegram yang selalu mempromosikan tempat-tempat menarik dan program di tempat tersebut.“Anak-anak memang seronok. Sebelum program bermula mereka kerap bertanya ‘sudah mulakah program?’.“Bila start masing-masing teruja dengar pelatih haiwan bercakap. Bila camera tunjuk keadaan sekeliling zoo sampai jerit dan lompat,” katanya.Program secara dalam talian itu katanya menjadi alternatif yang lebih baik berbanding siri kartun.Ibu bapa juga katanya boleh sama-sama menonton dan mengajar nama-nama binatang.Katanya, aspek teknikal juga penting untuk dijaga oleh penganjur bagi mengekalkan perhatian anak-anak.“Siaran langsung Zoo Taiping sangat jelas, gambar terang dan suara jelas. Tiada ‘lagging’ ketika siaran,” katanya.Nafisah yang juga ejen insurans itu berkata merancang untuk membawa keluarganya melawat Zoo Taiping selepas keadaan kembali normal.Dalam pada itu, Kevin berkata antara maklum balas yang diterima pihaknya ialah permintaan untuk menukar hari siaran tersebut kepada hari Sabtu.“Ini kerana terdapat anak-anak yang mempunyai sesi pembelajaran online pada hari Ahad di sesetengah negeri,” katanya.Kevin berkata, dengan jumlah pengunjung dalam talian yang ramai itu juga, pihaknya buat pertama kali membuka ruang untuk orang awam memberikan sumbangan secara terus.


Fasa 2 program vaksinasi industri pembinaan bermula 5 Ogos depan

Fasa Dua Program Vaksinasi Industri Pembinaan (CIVac) akan bermula 5 Ogos depan yang melibatkan seramai 55,000 pekerja binaan di Pulau Pinang dan Johor, kata Menteri Kanan Kerja Raya Fadillah Yusof.Beliau berkata pendaftaran telah dibuka pada 12 Julai lepas dengan sebanyak 30,000 slot diperuntukkan untuk Pulau Pinang dan 25,000 slot untuk Johor.“Sehingga kini semua slot di Johor telah habis ditempah, manakala di Pulau Pinang pendaftaran masih diteruskan dan 22,800 slot telah diambil setakat ini.“Tarikh pemberian vaksin bagi Johor dan Pulau Pinang akan bermula pada 5 Ogos sehingga 15 Sept depan,” katanya dalam kenyataan hari ini.Beliau berkata pendaftaran untuk program CIVac juga dijadualkan dibuka di Pahang dan Sabah masing-masing pada 25 Julai dan 31 Julai ini untuk 20,000 pekerja binaan bagi setiap negeri.Katanya CIVac Fasa Satu telah bermula sejak 1 Julai lepas di Kuala Lumpur dan Selangor dengan jumlah sasaran pemberian vaksin kepada 40,000 pekerja sektor pembinaan warga asing dan tempatan.Fadillah berkata sehingga 20 Julai, seramai 24,106 pekerja iaitu 60.26 peratus daripada keseluruhan pekerja yang telah berdaftar dengan program CIVac, telah menerima dos pertama vaksin tersebut.“Bagi menampung permintaan yang banyak, kementerian sedang memohon peruntukan vaksin tambahan daripada Pasukan Petugas Khas Imunisasi Covid-19 (CITF) untuk 300,000 pekerja binaan, ini termasuk vaksin tambahan untuk 65,000 pekerja binaan di Kuala Lumpur dan 30,000 di Selangor.“Penambahan kuota vaksin akan terus dipohon berdasarkan permintaan semasa oleh industri pembinaan,” katanya.Beliau berkata Lembaga Pembangunan Industri Pembinaan Malaysia (CIDB) juga akan menyediakan pusat pemberian vaksin (PPV) bergerak sekiranya terdapat permintaan untuk kemudahan tersebut.Program CIVac merupakan inisiatif vaksinasi Covid-19 untuk pekerja di dalam industri pembinaan, satu usaha daripada CIDB yang diterajui kementerian kerja raya untuk mempercepatkan kadar vaksinasi dalam kalangan barisan hadapan ekonomi bagi mengurangkan kluster jangkitan Covid-19 di tempat kerja.


Mahathir sanggup lupa 'pengkhianatan' untuk kerjasama dengan PN

Pengerusi Gerakan Tanah Air (GTA), Dr Mahathir Mohamad berkata beliau sanggup merendahkan diri dan melupakan perbuatan "khianat" Muhyiddin Yassin terhadapnya bagi membolehkan GTA dan Perikatan Nasional (PN) bekerjasama untuk menghadapi Pilihan Raya Umum ke-15 (PRU15), 19 November ini.
Bekas perdana menteri itu berkata parti pembangkang hanya boleh mengalahkan Umno dengan cara bekerjasama dan atas sebab itu beliau memilih mengusulkan perkara itu kepada Muhyiddin, namun ditolak oleh Pengerusi PN itu.
"Kita pun fikir takpalah kalau pun dia (pernah) tikam belakang (saya) kerana demi bangsa, negara, agama kita, kita sanggup rendahkan diri nak bersama dengan Muhyiddin, walaupun dia buat khianat saya, tak apalah saya boleh lupakan perkara itu.
"Tetapi bila kita cuba nak kerjasama dengan Muhyiddin tetapi dia jawab dia tak nak kerjasama dengan siapa sahaja, bukan main sombong," katanya ketika berucap pada Program Rapat Umum GTA Kedah, di Alor Setar malam ini.
Dr Mahathir, yang juga pengerusi Pejuang dan penyandang kerusi Parlimen Langkawi, mendakwa Muhyiddin yakin PN boleh memenangi PRU15 tanpa perlu bekerjasama dengan mana-mana pihak dan masih berminat untuk menjadi perdana menteri buat kali kedua.
Dalam pada itu, Timbalan Pengerusi Penaja GTA, Mukhriz Mahathir, berkata GTA menyasarkan untuk bertanding sekitar 120 kerusi Parlimen dan pengumuman calon akan dibuat pada 2 November ini.
"Kita akan buat majlis pengenalan calon kesemuanya pada 2 November ini di pusat, tapi dari semasa ke semasa kita akan buat pengumunan dua tiga calon di peringkat negeri atau pun di pusat.
"Keseluruhan kerusi sasaran kami GTA akan bertanding di 120 kerusi tapi angka itu akan dimuktamadkan kemudian, mungkin lebih mungkin kurang.  Di Kedah, tidak kurang 10 kerusi Parlimen akan ditandingi," katanya.


Agong namakan Anwar sebagai PM ke-10, ingatkan supaya akhiri kemelut politik

Yang di-Pertuan Agong Sultan Abdullah Sultan Ahmad Shah menamakan Pengerusi Pakatan Harapan Anwar Ibrahim sebagai perdana menteri baru, memesan supaya kemelut politik diakhiri kerana ia membebankan rakyat.
Datuk Pengelola Bijaya Diraja Istana Negara Ahmad Fadil Shamsuddin dalam kenyataan hari ini berkata pelantikan Pengerusi Pakatan Harapan (PH) itu selaras dengan Perkara 40(2)(a) dan Perkara 43(2)(a) Perlembagaan Persekutuan.
Keputusan tersebut dibuat selepas Sultan Abdullah memperhalusi titah pandangan raja-raja Melayu yang bersidang di Istana Negara hari ini bagi membuat keputusan yang terbaik demi kepentingan dan kesejahteraan negara serta rakyat, kata beliau.
"Seri Paduka Baginda turut berpesan kepada perdana menteri dan kerajaan baru yang bakal dibentuk untuk mengambil resmi padi, semakin berisi semakin tunduk.
"Hakikatnya rakyat jelata tidak wajar dibebankan dengan kemelut politik yang tiada kesudahan tatkala negara memerlukan sebuah kerajaan yang stabil untuk merancakkan landskap ekonomi dan pembangunan negara."
lstiadat angkat sumpah Anwar sebagai perdana menteri akan berlangsung pada jam 5.00 petang di lstana Negara hari ini.
Anwar dan Pengerusi Perikatan Nasional (PN) Muhyiddin Yassin bersaing untuk mendapatkan sokongan berikutan Pilihan Raya Umum ke-15 yang menyaksikan tiada satu pun pakatan mendapat majoriti mudah untuk membentuk kerajaan sendiri.
Pelbagai rundingan dan perbincangan dibuat antara pemimpin PH, PN dan Barisan Nasional (BN) sehingga berlanjutan selama lima hari, di mana tumpuan dihalakan kepada BN yang mempunyai 30 ahli Parlimen dan mempunyai percanggahan pandangan antara sesama mereka.
Pengerusi BN Ahmad Zahid Hamidi, yang berdepan tekanan untuk berundur berikutan kekalahan teruk gabungan itu, turut mendapat kecaman kerana surat yang dihantar ke istana menyatakan sokongan kesemua 30 ahli Parlimen terhadap Anwar.
Ahli Parlimen BN turut menuduh beliau membuat "keputusan tanpa berunding terlebih dahulu" selain didakwa telah memperdaya istana, namun Majlis Tertinggi Umno hari ini berkata ia akan menyokong cadangan kerajaan perpaduan yang tidak diterajui oleh  PN.


Bank Negara bimbang jumlah hartanah komersial tidak terjual tinggi

Jumlah hartanah tidak terjual menyaksikan perubahan susulan pelaksanaan Kempen Pemilikan Rumah (HOC) oleh kerajaan, namun pasaran komersial kekal sebaliknya dan terus membimbangkan terutama dalam persekitaran norma baharu.Gabenor Bank Negara Malaysia (BNM), Nor Shamsiah Mohd Yunus berkata jumlah hartanah tidak terjual itu masih di paras “amat tinggi.”“Jumlahnya kira-kira 170,000 unit dan sudah berkurangan, namun paras itu masih terlalu tinggi. Kempen HOC yang diperkenalkan kerajaan pada tahun lepas telah membantu penjualan sebilangan unit tidak terjual ini.“Namun, dari segi hartanah tidak terjual, kami bimbangkan (prestasi) hartanah komersial kerana jumlah penawaran ruang pejabat dan kompleks beli-belah ini amat tinggi walaupun sebelum pandemik Covid-19.“Malah, keperluan terhadap ruang pejabat dan premis fizikal ini akan merosot dengan permintaannya tidak lagi tinggi seperti sebelumnya berikutan (faktor seperti) pandemik, jualan secara dalam talian yang lebih hebat serta lebih banyak aturan bekerja dari rumah,” kata beliau dalam sesi taklimat kepada pengarang media pada Selasa.Sehubungan itu, perkembangan membabitkan ruang komersial tidak terjual ini adalah sesuatu yang membimbangkan BNM memandangkan lebihan kapasiti dalam pasaran akan bertambah buruk dalam persekitaran normal baharu.“Mujurlah, pendedahan bank terhadap segmen ini adalah kecil dan mewakili 3.2% daripada jumlah pinjaman,” kata beliau.Bagaimanapun, bank pusat itu menerusi Laporan Tinjauan Kestabilan Kewangan Bagi Separuh Kedua 2020 menyatakan, keadaan pasaran kediaman yang lebih lemah menyebabkan para pemaju bertindak melakukan penyesuaian dengan menawarkan lebih banyak segmen rumah mampu milik.“Biarpun pelancaran (baharu) bagi semua segmen harga secara keseluruhannya merosot dengan ketara bagi tempoh tiga suku pertama 2020 (24,853 unit; suku pertama-suku ketiga 2019: 60,955), penurunan ini lebih ketara bagi hartanah berharga lebih RM500,000.“Berikutan itu, bahagian membabitkan hartanah yang baharu dilancar bagi segmen ini susut kepada 20.5 peratus daripada keseluruhan pelancaran baharu (suku pertama-suku ketiga 2019: 31.8%).“Ini merupakan perkembangan yang dialu-alukan dan dapat membantu mengurangkan ketidakpadanan permintaan-penawaran yang telah menjejaskan kemampuan memiliki rumah dan meningkatkan risiko pembetulan harga pada sebelumnya,” katanya.Menurut bank pusat itu, persekitaran kadar faedah yang rendah juga menggalakkan pembelian bagi tujuan pemilikan sendiri dan pelaburan.Permintaan terhadap pembiayaan juga seiring dengan aktiviti pasaran yang mana pertumbuhan permohonan pinjaman perumahan meningkat dan merentasi hampir semua segmen harga kecuali bagi kediaman berharga kurang atau di bawah RM300,000.Risiko terhadap bank-bank bagaimanapun kekal terkawal dengan nisbah rosot nilai semasa dan bahagian peminjam dalam ekuiti negatif bagi pelabur isi rumah masing-masing pada 0.9% dan 1.3%.Purata nisbah pinjaman terhadap nilai pinjaman terkumpul pula kekal di bawah 60 peratus yang mengurangkan risiko lebih banyak peminjam tergolong dalam kelompok ekuiti negatif selain mengehadkan kerugian yang dialami oleh pihak bank.


Mengatasi ketakutan dan menyelam ke lubuk kemustahilan

Ketika berusia 14 tahun, Ahmad Nazri didiagnosis menghidap kanser tulang di mana dia sedar penyakit itu akan mengubah perjalanan hidupnya.Dalam usaha mengekang penyakit itu terus parah, doktor terpaksa memotong sebelah kakinya, menyebabkan pergerakan Nazri sangat terhad.Kesan daripada itu tidak pernah terbayang oleh anak muda yang baru memasuki alam remaja.Namun, walau berdepan ujian berat, Nazri berpegang bahawa dia miliki kemampuan diri yang besar dan enggan menyerah dengan segala keraguan dan kebimbangan dirinya sendiri.Kini, di usia 31 tahun, Nazri berjaya mencipta nama sebagai pemain bola keranjang Paralimpik selain sentiasa teruja untuk mencuba perkara baru dalam hidupnya.“Saya mendaki Gunung Kinabalu di Sabah dua kali hanya dengan satu kaki,” katanya dalam wawancara bersama MalaysiaNow baru-baru ini.“Kemudian, saya cuba pula selam skuba.”Duta Dive Heart, Syed Abdul Rahman (kanan) memberi taklimat ringkas kepada peserta golongan kurang upaya berkaitan kelas menyelam yang bakal diikuti mereka bersama jurulatih professional di Kota Kemuning, Klang.Bagi Nazri, perkara yang dilakukannya itu memberikan pengalaman baru dan membuatkannya berminat untuk meneroka lebih banyak hal.Pada 2018, dia memperolehi lesen selam skuba laut dan kini, dia mampu dan dan dibenarkan melakukan aktiviti itu di laut.Walaupun ia merupakan satu aktiviti yang dianggap menakutkan termasuk kepada sesetengah individu normal, namun Nazri menyukai aktiviti sukan mencabar itu.Bagi Nazri, dengan menyertai sukan lasak sedemikian, ia membuktikan tiada perkara yang mustahil untuk dilakukannya.Nooraishah Arshad, seorang lagi belia yang menghidap kanser tulang ketika usia awal remaja turut mengatasi had fizikal seperti Nazri.Nooraishah juga turut menjadi ahli sukan Paralimpik.Walaupun berkerusi roda, dia menetapkan keputusan untuk mengubah cara pandangan dan persepsi masyarakat umum mengenai orang kurang upaya (OKU).Sama seperti Nazri, Nooraishah juga menemui minat menyelam skuba dan memiliki lesen skuba laut.Nooraishah Arshad bersama suaminya tiba di Kelab Tropica Aman untuk menyertai kelas Dive Heart di Kota Kemuning, Klang.Bukan sekadar itu, Nooraishah juga sedang berusaha mendapatkan lesen penyelam penyelamat yang jauh lebih mencabar.Walaupun ramai yang meragui keupayaannya untuk mencapai tahap tersebut sebagai golongan OKU fizikal, dia akan berusaha sedaya upaya untuk membuktikan tanggapan mereka silap.“Kita tidak ada lagi orang yang kudung di Malaysia dapat capai tahap sebagai seorang penyelam penyelamat, ia menjadi salah satu sebab mengapa saya mahu pikul tugas ini,” katanya.“Saya mahu membantu rakan-rakan saya ketika kami berada di bawah air, dan saya mahu bawa suami saya bersama-sama melihat keindahan laut.”Bagi Nazri dan Nooraishah, matlamat mereka menyertai selam skuba adalah bagi menunjukkan OKU juga mampu menyertai sukan itu dan menjadi contoh kepada yang lain.Sementara Norisah Bahrom pula menyertai sukan itu bagi berdepan dengan ketakutan dirinya sendiri dalam menghadapi hidup sebagai seorang penghidap paraplegia.Jurulatih menyelam skuba mengiringi Norisah Bahrom ketika melakukan aktiviti selaman. Norisah merupakan golongan kurang upaya apabila kedua kakinya menjadi lumpuh.Akibat penyakit itu, kedua-dua kakinya cacat kekal akibat kecederaan saraf tunjang.“Saya mempunyai ketakutan untuk berada di dalam air sejak saya masih kecil,” katanya kepada MalaysiaNow, sambil menambah ketakutannya meningkat selepas dia menjadi OKU.“Tetapi saya memberitahu diri saya bahawa ini adalah peluang yang perlu saya ambil. Saya perlu belajar bagaimana untuk atasi ketakutan dan melatih diri untuk menjadi lebih berani.”Ternyata ia adalah keputusan tidak pernah dia kesali.Walaupun tidak dapat berjalan, di dalam air pergerakannya berbeza dan dia merasa bebas dan berdikari.Pakar fisiologi di Pusat Perubatan Universiti Malaya Nur Zafirah, berkata dia memutuskan untuk menjadi sukarelawan di Dive Heart, pusat aktiviti selaman di mana atlet-atlet ini berkumpul.Norisah Bahrom (kanan) menjalankan prosider saringan kesihatan dengan mengistiharkan taraf kemampuannya kepada Jurulatih Professional, Yasmin sebelum mengikuti sesi selam skuba di dalam kolam di Kelab Tropica Aman, Kota Kemuning, Klang.Katanya, di sana dia yakin pengetahuannya boleh digunakan untuk membantu OKU memiliki peluang besar.“Orang paling sukar berdepan kenyataan yang saya lihat sebagai ahli fisiologi adalah mereka yang lumpuh akibat kemalangan.“Mereka tidak boleh menerima hakikat bahawa mereka tidak dapat menggunakan sebahagian badan mereka seperti biasa.”Beliau berkata, cabarannya sebagai ahli fisiologi adalah untuk memberikan motivasi kepada mereka dan membantu golongan itu untuk mendapatkan semula keyakinan diri.“Tiada perkara yang mustahil untuk dilakukan, walaupun bagi golongan OKU,” tambahnya.Inilah kata-kata yang sangat diyakini Nooraishah dan rakan-rakan.Walaupun kehilangan kaki akibat kanser ketika dia usia remaja, mereka berazam untuk mencapai matlamat yang ditetapkan diri mereka sendiri.“Ketika saya mengambil lesen untuk menyelam skuba laut bagi tahap lebih tinggi, saya terpaksa menyelam pada kedalaman maksimum 30m atau 100 kaki,” kata Nooraishah.“Ia cukup dalam untuk orang biasa tetapi bukan untuk saya. Saya mahu pergi lebih dalam dan lebih jauh. Saya percaya saya boleh lakukannya.”


ERC gesa wujudkan undang-undang tangguh pilihan raya ketika krisis

Jawatankuasa Khas Pembaikan Sistem dan Undang-undang Pilihan Raya (ERC) mahu semakan menyeluruh terhadap undang-undang sedia ada untuk menangguhkan pilihan raya ketika negara dilanda sebarang krisis.Pengerusi ERC Abdul Rashid Abdul Rahman memaklumkan satu peruntukan khusus boleh dimasukkan ke dalam Perlembagaan Persekutuan dan Akta Pilihan Raya 1958 bagi memberi kuasa kepada Suruhanjaya Pilihan Raya (SPR) untuk mengambil tindakan perlu apabila berlaku apa jua keadaan krisis yang memudaratkan negara.“ERC berpandangan sudah tiba masa untuk satu semakan menyeluruh dibuat berhubung undang-undang sedia ada bagi membolehkan pilihan raya, sama ada pilihan raya kecil ataupun pilihan raya umum ditangguhkan semasa krisis termasuklah ketika krisis kesihatan, huru-hara dan bencana alam atau ketika keadaan yang membahayakan keselamatan negara,” katanya dalam satu kenyataan hari ini.Kenyataan ini dikeluarkan selepas kerajaan bersedia mengkaji cadangan mewujudkan akta tertentu membabitkan proses pilihan raya untuk mengekang penularan Covid-19 ketika sesi soalan tambahan di Dewan Rakyat semalam oleh Menteri di Jabatan Perdana Menteri, Redzuan Md Yusof.Minggu lalu  Perdana Menteri Muhyiddin Yassin berkata, proses Pilihan Raya Kecil (PRK) Batu Sapi dan Pilihan Raya Negeri (PRN) Sarawak boleh ditangguh jika darurat diisyitiharkan di bawah Perkara 150 Perlembagaan Persekutuan ketika kebimbangan terhadap peningkatan kes Covid-19 selepas PRN Sabah baru-baru ini.Dalam satu perutusan khas Muhyiddin berkata, PRK Batu Sapi perlu diadakan dalam tempoh 60 hari selepas terdapat kekosongan bagi sesuatu kerusi Parlimen menurut Fasal 1 Perkara 54 Perlembagaan Persekutuan.Rashid berkata, ERC juga berpandangan beberapa peruntukan baru harus diperkenalkan dengan tujuan mengatasi keadaan yang boleh mengganggu-gugat suasana pilihan raya demokratik sekaligus menghakis kebebasan, keadilan dan ketelusan.“Ciri-ciri asas pilihan raya demokratik tidak boleh diabai dan kaedah-kaedah yang sempurna mengikut undang-undang yang ada tidak harus diketepikan semata-mata untuk menyelesaikan sesuatu pilihan raya.“Di dalam pilihan raya demokratik setiap calon dan juga setiap parti wajar diberikan peluang seluas-luasnya untuk berkempen dan pengundi tidak harus dibatasi dengan peraturan-peraturan yang boleh dianggap menyekat mereka untuk menunaikan tanggungjawab secara adil dan bebas.”Minggu lalu  Perdana Menteri Muhyiddin Yassin berkata, proses Pilihan Raya Kecil (PRK) Batu Sapi dan Pilihan Raya Negeri (PRN) Sarawak boleh ditangguh jika darurat diisyitiharkan di bawah Perkara 150 Perlembagaan Persekutuan ketika kebimbangan terhadap peningkatan kes Covid-19 selepas PRN Sabah baru-baru ini.Katanya, kerangka perundangan semasa hanya memberi SPR kuasa untuk menguruskan pilihan raya di mana badan bebas itu wajib mengadakan pilihan raya apabila wujud kekosongan kerusi akan tetapi tiada peruntukan bagi menangguhkan pilihan raya.Mengikut Fasal 1 Perkara 54 Perlembagaan Persekutuan, SPR wajib mengadakan pilihan raya untuk mengisi kekosongan yang wujud dalam masa 60 hari.“Oleh itu, sudah tiba masa peruntukan baru iaitu memasukkan Artikel atau Sub artikel baru dalam Perlembagaan Persekutuan atau seksyen baru dalam Akta Pilihan Raya 1954 disediakan bagi memperkasakan SPR yang diberi amanah untuk mengendalikan dan menguruskan pilihan raya di negara ini.”Dalam laporan ERC yang dikemukakan kepada Muhyiddin pada 27 Ogos 2020, sebagai salah satu penambahbaikan elemen kesiapsiagaan dalam menghadapi situasi luar jangka, dicadangkan agar SPR membangunkan garis panduan khusus berkaitan dengan pengurusan pilihan raya ketika kecemasan.Ini meliputi keadaan dan kecemasan seperti mala petaka alam, rusuhan ataupun perintah berkurung seperti Perintah Kawalan Pergerakan (PKP) (susulan wabak penyakit yang sukar diatasi dalam waktu yang singkat).“Susulan laporan yang diserahkan itu, ERC bersedia untuk membantu kerajaan dan semua pihak berkepentingan dalam mewujudkan peruntukan baru berkaitan dengan keperluan menangguhkan pilihan raya semasa krisis, sekali gus menjadikan sistem pengurusan pilihan raya di negara ini adalah yang lebih efektif dan adil.”Katanya ERC menyambut baik sekiranya ada usaha untuk memperkasakan undang-undang lain seperti Akta Pencegahan dan Pengawalan Penyakit Berjangkit 1988 (Akta 342) semasa krisis kesihatan, sebagaimana dinyatakan oleh Ketua Pengarah Kesihatan, Dr Noor Hisham Abdullah minggu lalu.


Terus berunding, kami kerja seperti biasa, kakitangan awam beritahu ahli politik

Jam tepat menunjukkan pukul 1.00 tengah hari apabila segerombolan kakitangan awam berdekatan Presint 3, Putrajaya keluar beramai-ramai untuk waktu makan tengah hari.
Mereka dilihat masih dalam keadaan ceria dan bersemangat melayani pelanggan di kaunter-kaunter kementerian meskipun kemelut penubuhan kerajaan pusat pasca Pilihan Raya Umum ke-15 (PRU15) masih berterusan.
Tinjauan MalaysiaNow ke daerah penjawat awam itu menyaksikan pergerakan harian tugas-tugas pentadbiran negara masih berjalan lancar sementara menunggu pengumuman lantikan perdana menteri baru untuk mengemudi mereka bagi lima tahun akan datang.
Bercakap kepada MalaysiaNow, seorang pegawai di Pejabat Ketua Pendaftar Mahkamah Persekutuan mahu dikenali sebagai Amelia berkata, beliau masih selesa menjalankan rutin hariannya dan tidak terganggu dengan kekecohan politik yang kian "menggila" sedang berlaku di Kuala Lumpur.
Katanya, dia dan rakan-rakannya di pejabat tidak terlepas sebarang perkembangan terkini yang berlaku di Istana Negara dan hotel-hotel terkemuka di ibu negara.
Selama 11 tahun berkhidmat, dia sudah berdepan dengan beberapa siri pilihan raya.
Katanya, rundingan perlu diteruskan dan dia tidak begitu bimbang dengan tempoh masa yang diambil oleh semua pihak dalam mengakhiri krisis tersebut.
"Jangan tergesa-gesa, teruskan bincang dan runding sampai jumpa jalan penyelesaian.
"Kami akan teruskan kerja macam biasa. Yang penting rundingan mesti selesai dan tidak berbangkit lagi beberapa tahun akan datang. Itu yang akan menyusahkan kami.
"Bincang betul-betul bagi setel. Kami bokeh tunggu," katanya kepada MalaysiaNow.
Menurut Amelia, sebagai kakitangan kerajaan dia sentiasa bersedia untuk menjalankan kerja di bawah pentadbiran mana-mana pihak selagi selari dengan falsafah yang didukung oleh Perlembagaan.
Sehingga kini, Parlimen masih tergantung akibat tiada majoriti jelas dalam pilihan raya umum, Sabtu lalu.
Sejak tiga hari lalu, beberapa pemimpin dan wakil gabungan parti politik dipanggil mengadap Yang di-Pertuan Agong Sultan Abdullah Sultan Ahmad Shah berhubung pencalonan nama perdana menteri dan pembentukan kerajaan pusat.
Bagaimanapun, tiada sebarang keputusan sudah dicapai.
Hari ini, Agong perkenan untuk menganjurkan satu Perbincangan Khas Raja-Raja Melayu di Istana Negara bagi mendapatkan pandangan Raja-Raja Melayu yang membolehkan Baginda membuat keputusan berkenaan kemelut politik itu.
Sementara itu, Fasha, seorang jurugambar di RTM Angkasapuri, juga senada dengan Amelia.
Katanya, buat masa ini tiada yang lebih penting melainkan kebijaksanaan Agong untuk mempertimbangkan keputusan yang terbaik buat negara dan seluruh rakyatnya.
"Kami akan terus komited kerja macam biasa dan serahkan kepada Agong untuk membuat pertimbangan yang sebaiknya," katanya kepada MalaysiaNow.
Tambahnya, tanggungjawab sebagai pemilih sudah ditunaikan dan kini menjadi tanggungjawab kepada bakal kerajaan baru untuk meneruskan dasar-dasar baik untuk negara.
Lebih cepat lebih baik?
Sementara itu, seorang doktor perubatan di Hospital Putrajaya pula berasa resah dengan ketidaktentuan politik semasa dengan mengatakan krisis politik boleh menjejaskan kerjayanya yang baru dibina.
"Sejak malam Sabtu tempoh hari lagi saya tunggu siapa kerajaan baru Malaysia.
"Semakin lama semakin saya resah kerana takut ia berpanjangan. Macam-macam perasaan mula datang ke fikiran.
“Adakah kerja saya selamat? Adakah saya akan selamanya menjadi doktor kontrak?" kata Dr Taqif kepada MalaysiaNow.
Bagaimanapun, dia menegaskan masih boleh mengawal emosi dan melayani para pesakit di wad dengan baik.
Bahkan, katanya, ramai pesakitnya juga terdiri daripada kakitangan awam gemar berkongsi pandangan tentang situasi politik semasa.
Kata Taqif, mereka minta dirinya untuk bertenang dan melayan "drama politik" itu kerana ianya hanya berlaku pada musim pilihan raya.
"Perbualan macam tu jarang saya jumpa di wad. Celoteh mereka kadang-kadang jadikan kami hilang stress dan ketawa sewaktu bekerja," katanya.


PRN Melaka: Bersatu, PAS bakal bertembung Umno di 19 kerusi

Bersatu dan PAS akan bertembung dengan Umno di 19 daripada 28 kerusi yang dipertandingkan dalam Pilihan Raya Negeri (PRN) Melaka susulan pengumuman calon dua parti itu di bawah logo Perikatan Nasional (PN).PN juga bakal meletakkan lima calon Gerakan, di mana empat calon parti itu bakal bertembung dengan musuh tradisinya dari DAP dan MCA.Selain itu, Timbalan Menteri di Jabatan Perdana Menteri Mas Ermieyati Samsudin yang juga ahli Parlimen Masjid Tanah bakal dipertaruhkan di Tanjong Bidara.Beliau bakal bertembung dengan Ketua Umno Melaka Ab Rauf Yusoh dan calon PKR, Zainal Hassan.Mas Ermieyati merupakan bekas ketua Puteri Umno yang keluar parti menyertai Bersatu pada 2018, beliau juga disebut-sebut secara meluas bakal menjadi calon ketua menteri PN di negeri itu.Pengumuman calon PN diadakan dengan kehadiran seluruh presiden parti komponen gabungan itu termasuk Presiden PAS Abdul Hadi Awang yang berucap secara dalam talian.Secara keseluruhan, Bersatu bakal bertanding di 15 kerusi, disusuli PAS (8) dan Gerakan (5).Pertembungan antara PN dan Umno yang bertanding di bawah Barisan Nasional (BN) adalah berpunca daripada keputusan parti itu yang memutuskan kerjasama dengan Bersatu yang diketuai Muhyiddin Yassin.Muhyiddin digulingkan daripada pentadbiran Putrajaya Ogos lalu, susulan beberapa siri penarikan sokongan beberapa ahli Parlimen Umno yang didalangi presidennya, Ahmad Zahid Hamidi dan Najib Razak.Bercakap pada sidang media, Muhyiddin berkata pertembungan itu sebetulnya boleh dielakkan, namun Umno sendiri yang memilih tidak mahu bekerjasama dengan PN walaupun kedua-dua parti itu merupakan sebahagian daripada kerajaan persekutuan.“Ada beberapa usaha dibuat sebaik mungkin untuk elak pertembungan, tapi mereka sudah buat keputusan bertanding di bawah BN. Itu adalah keputusan mereka,” katanya.Beliau berkata, rekod kerajaan PN di peringkat pusay boleh dijadikan rujukan oleh pengundi-pengundi di Melaka.“Kita prihatin kepada nasib rakyat dan melaksanakan apa jua perkara yang boleh membantu rakyat menghadapi waktu yang paling sukar dalam hidup mereka.“Saya tidak berniat untuk mendabik dada, tetapi lihatlah kejayaan yang kita capai hari ini dalam pengurusan pandemik dan bantuan untuk rakyat hasil daripada usaha-usaha yang dilakukan oleh kerajaan Perikatan Nasional,” katanya.


Sorry.


Mahathir, Muhyiddin setuju kukuhkan PN menjelang PRN

Dr Mahathir Mohamad dan Muhyiddin Yassin bertemu semalam dengan kedua-dua pemimpin berkenaan mencapai persefahaman dalam beberapa isu.
Ini sekali gus menunjukkan kedua-dua bekas perdana menteri itu berdamai sejak kejatuhan kerajaan Pakatan Harapan (PH) pada 2020.
Muhyiddin dalam satu kenyataan, berkata beliau mengadakan perbincangan "panjang" yang berlangsung dalam suasana "saling menghormati" dengan Mahathir dalam banyak isu terutamanya mengenai masa depan orang Melayu, topik yang menjadi tumpuan bekas perdana menteri itu sejak kebelakangan ini.
Muhyiddin bagaimanapun berkata tiada perbincangan khusus mengenai Proklamasi Melayu yang dibawa Mahathir, dokumen yang dikeluarkannya baru-baru ini di mana beliau berkata hak Melayu semalin berkurangan selama ini dan mesti dipulihkan melalui perpaduan politik kaum tersebut.
"Pada dasarnya kami bersetuju untuk mengukuhkan perpaduan orang Melayu dan meningkatkan sokongan kepada Perikatan Nasional (PN) khususnya dalam menghadapi pilihan raya di enam buah negeri tidak lama lagi."
Pada 2016, Mahathir berganding bahu dengan Muhyiddin untuk membentuk Bersatu, selepas beliau dipecat daripada Umno kerana mengkritik penglibatan perdana menteri ketika itu Najib Razak dalam skandal 1MDB.
Parti berasaskan Melayu itu kemudiannya bekerjasama dengan PH, dan pada 2018 menumbangkan Barisan Nasional (BN).
Tidak lama selepas itu timbul perbezaan antara Bersatu dan rakan PH lain berikutan desakan untuk menamakan Anwar Ibrahim sebagai perdana menteri, selaras dengan perjanjian pemimpin PKR itu akan mengambil alih jawatan tertinggi pada pertengahan penggal.
Mahathir meletak jawatan apabila perpecahan semakin meluas, menyebabkan kejatuhan kerajaan PH selama 22 bulan.
Sementara itu, Bersatu dan beberapa ahli Parlimen PKR membentuk gabungan dengan BN dan GPS Sarawak, dengan Muhyiddin dinamakan sebagai perdana menteri.
Tindakan itu mendapat bantahan daripada Mahathir, yang kemudiannya dipecat daripada Bersatu.
Muhyiddin sendiri meletak jawatan kira-kira 17 bulan kemudian, berikutan beberapa siri pembelotan ahli Parlimen Umno dalam langkah yang direka oleh Najib dan Ahmad Zahid Hamidi.


Gambar sebelum dihukum gantung jadi ‘surat cinta’ daripada banduan akhir di Singapura

Banduan akhir Nazeri Lajim kelihatan tenang dan tidak menunjukkan sebarang tanda-tanda dia akan digantung, malah sempat mengangkat tangan sambil memberi isyarat “V” ketika memakai baju bercorak putih.
Gambar yang diambil beberapa hari sebelum hukuman mati di Penjara Changi Singapura itu, adalah antara kenangan terakhir keluarga Lajim terhadap lelaki berusia 64 tahun itu, yang dijatuhi hukuman mati atas tuduhan mengedar dadah.
Pegawai penjara republik itu menawarkan penggambaran sebelum banduan dijatuhi hukuman gantung, menyediakan beberapa “props” seperti kerusi dan barangan lain.
"Apabila saya melihat gambarnya dia (seorang) lelaki yang sangat sihat, dia sangat tampan... wajahnya bersinar," kata adiknya Nazira Lajim Hertslet kepada AFP.
"Saya sangat kecewa... bahawa dia dihukum gantung begitu sahaja."
Singapura mengenakan hukuman mati bagi sebahagian besar penjenayah, termasuk pembunuhan dan beberapa bentuk penculikan.
Republik itu juga mempunyai beberapa undang-undang anti dadah yang paling kejam di dunia: mengedar lebih 500g ganja boleh dijatuhi hukuman mati.
Tiga belas orang telah dijatuhi hukum gantung sejak kerajaan meneruskan hukuman mati berikutan penangguhan selama dua tahun sewaktu pandemik Covid-19.
Dalam program yang mula diperkenalkan pada 1990-an, mereka ditawarkan pilihan untuk bergambar sebelum kematian mereka.
'Agak kejam'
Biasanya diambil dengan latar belakang berbunga hijau pucat, foto itu memberi gambaran sekilas tentang hari-hari terakhir mereka yang dihukum.
Perkhidmatan Penjara Singapura berkata penyertaan dalam program itu adalah secara sukarela, dan penggambaran foto "membolehkan ahli keluarga menyimpan gambar terbaru insan tersayang mereka".
Saudara mara, bagaimanapun, melahirkan perasaan bercampur-baur tentang amalan itu.
"Sebenarnya adalah agak kejam untuk melakukan perkara itu, untuk mengambil gambar pada hari-hari terakhirnya," kata Hertslet sambil menunjukkan bahawa banduan mungkin sudah mengetahui itu adalah kali terakhir mereka bergambar.
"Tetapi sekurang-kurangnya kami dapat menyimpan gambar terakhirnya untuk dijadikan kenangan," tambahnya.
Nazeri dijatuhi hukuman gantung tahun lepas kerana mengedar lebih 33g heroin.
Gambar lain yang masih disimpan adinya itu adalah ketika dia memakai jubah berwarna putih, dengan tangannya digenggam di hadapan, sambil melihat ke arah kamera.
Sedikit 'bertimbang rasa'
Sedikit maklumat tersedia secara umum tentang banduan akhir di Singapura.
Transformative Justice Collective (TJC), yang menyediakan sokongan kepada keluarga banduan akhir dan peguam bela untuk memansuhkan hukuman mati, menganggarkan kira-kira 53 banduan berada dalam senarai hukuman mati, dengan majoritinya disabitkan atas kesalahan dadah.
Pihak berkuasa biasanya memberitahu banduan dan keluarga mereka kira-kira seminggu sebelum hukuman mati dijalankan.
Ketika itu, banduan dibenarkan untuk menerima pelawat setiap hari, tetapi mereka dipisahkan oleh tetingkap kaca dan tiada sentuhan fizikal dibenarkan, menurut TJC.
Kaunselor mengikut agama juga disediakan.
Kokila Annamalai, seorang aktivis TJC, berkata penggambaran itu adalah satu percubaan "untuk memberikan pertimbangan" kepada hukuman mati.
Katanya, dalam sesi bergambar, banduan boleh melakukan “pose” tertentu atau memakai pakaian yang bermakna kepada ahli keluarga.
"Jadi, saya rasa gambar itu juga seperti surat cinta kepada mereka."
'Setiap malam menangis'
Kumpulan hak asasi manusia, termasuk Amnesty International, telah lama menggesa Singapura untuk menghapuskan hukuman mati, tetapi kerajaan republik itu menegaskan ia adalah pencegahan yang berkesan terhadap aktiviti jenayah.
Tangaraju Suppiah, warga Singapura berusia 46 tahun, dijatuhi hukuman gantung pada April kerana bersubahat menyeludup 1kg ganja.
“Setiap malam saya menangis dan setiap malam saya memikirkannya,” kata kakaknya Leelavathy Suppiah kepada AFP.
Katanya, Tangaraju pada mulanya enggan melakukan penggambaran, tetapi mengalah selepas keluarga memujuknya.
Leelavathy telah membingkaikan gambar dia tersenyum, memegang ibu jari dan jari telunjuknya dalam bentuk hati – “pose” yang dipopularkan oleh bintang K-pop.
"Saya sangat gembira apabila saya melihat gambar-gambar itu. Sekurang-kurangnya dia ada dalam gambar itu," katanya kepada AFP.
"Ini adalah gambar ahli keluarga kami yang semua orang suka kerana dia tersenyum," tambahnya.
Namun, dia tertanya-tanya apa yang ada dalam fikiran adiknya pada hari-hari terakhirnya.
"Mereka tahu mereka akan mati," katanya.
"Ia kejam, anda tahu?"
Kasut putih
Keluarga Kalwant Singh pula membelikannya sepasang kasut putih, yang dipakai bersama kemeja-T dan seluar sukan dalam gambar yang memperlihatnnya menguntum senyuman lebar.
Sonia Tarlochan Kaur, adik perempuan warga Malaysia berusia 31 tahun itu, memberitahu AFP dia hanya mendapat masa kira-kira setengah jam semasa sesi penggambaran untuk memakai kasut itu, lalu berlari mengelilingi blok sel untuk memanfaatkan sepenuhnya.
Selepas hukuman mati Kalwant dijatuhkan kerana penyeludupan heroin tahun lepas, Sonia berkata dia tidak sanggup untuk melihat gambar-gambar itu.
"Mereka boleh memberi saya masa setengah jam untuk memeluknya dengan erat."


Anwar terbuka untuk berunding dengan bekas sekutu

Presiden PKR Anwar Ibrahim hari ini berkata bahawa pintu rundingan masih terbuka berhubung kerjasama dengan bekas sekutunya, Dr Mahathir Mohamad dan Muhyiddin Yassin menjelang Pilihan Raya Umum ke-15 (PRU15).
Bercakap pada sidang media di ibu pejabat PKR di Petaling Jaya, Anwar berkata Pakatan Harapan (PH) mengalu-alukan perbincangan dengan mana-mana parti yang bersetuju dengan agenda reformasi gabungan itu.
“Kami komited dengan agenda reformasi, agenda PH,” tambahnya.
"Mencegah rasuah, menentang salah guna kuasa, menentang pembaziran. Dan sesiapa yang bersetuju, mereka boleh datang dan berbincang dengan kami."
Berhubung gerak kerja PRU15, Anwar berkata manifesto PH akan dilancarkan di Ipoh pada 20 Oktober depan.
Beliau berkata manifesto itu akan memberi tumpuan kepada kos sara hidup, pendidikan, kesihatan, dan langkah pencegahan rasuah.
Ketika ditanya mengenai gesaan PAS agar parti Melayu utama dalam negara bekerjasama, Anwar berkata langkah sedemikian mesti disokong dengan prinsip.
“Prinsip seperti menentang rasuah dan tidak setuju dengan dasar perkauman,” tambahnya.
"Kerjasama adalah berdasarkan prinsip."